P9_TA(2021)0437

Διάσκεψη των Ηνωμένων Εθνών για την κλιματική αλλαγή που θα πραγματοποιηθεί το 2021 στη Γλασκόβη του Ηνωμένου Βασιλείου (COP26)

Ψήφισμα του Ευρωπαϊκού Κοινοβουλίου της 21ης Οκτωβρίου 2021 σχετικά με τη διάσκεψη των Ηνωμένων Εθνών για την κλιματική αλλαγή που θα πραγματοποιηθεί το 2021 στη Γλασκόβη του Ηνωμένου Βασιλείου (COP26) (2021/2667(RSP))

(2022/C 184/09)

Το Ευρωπαϊκό Κοινοβούλιο,

— έχοντας υπόψη τη σύμβαση-πλαίσιο των Ηνωμένων Εθνών για την κλιματική αλλαγή (UNFCCC) και το πρωτόκολλο του Κιότο,

— έχοντας υπόψη τη συμφωνία που συνήφθη κατά την 21η Διάσκεψη των μερών της UNFCCC (COP21) στο Παρίσι στις 12 Δεκεμβρίου 2015 (συμφωνία του Παρισιού),

— έχοντας υπόψη την 25η διάσκεψη των μερών της UNFCCC (CΟΡ25), τη 15η σύνοδο της συνεδρίασης των μερών του πρωτοκόλλου του Κιότο (CMP15), και τη δεύτερη σύνοδο της διάσκεψης των μερών που λογίζεται ως συνεδρίαση των μερών της συμφωνίας του Παρισιού (CMA2) και διεξήχθη στη Μαδρίτη, Ισπανία, στις 2-13 Δεκεμβρίου 2019,

— έχοντας υπόψη την απόφαση του προεδρείου της COP της UNFCCC, της 28ης Μαΐου 2020, με τους Βρετανούς και Ιταλούς εταίρους του, να αναβληθεί η διάσκεψη των Ηνωμένων Εθνών για το κλίμα COP26 λόγω της COVID-19 και να διεξαχθεί η COP26 στη Γλασκώβη, Ηνωμένο Βασίλειο, στις 1-12 Νοεμβρίου 2021,

— έχοντας υπόψη την Ατζέντα 2030 του ΟΗΕ για τη βιώσιμη ανάπτυξη και τους στόχους βιώσιμης ανάπτυξης (ΣΒΑ),

— έχοντας υπόψη την παγκόσμια σύνοδο κορυφής για την προσαρμογή στην κλιματική αλλαγή, που πραγματοποιήθηκε στις 25 και 26 Ιανουαρίου 2021,

— έχοντας υπόψη τον κανονισμό (ΕΕ) 2021/1119 του Ευρωπαϊκού Κοινοβουλίου και του Συμβουλίου, της 30ής Ιουνίου 2021, για τη θέσπιση πλαισίου με στόχο την επίτευξη κλιματικής ουδετερότητας («ευρωπαϊκό νομοθέτημα για το κλίμα») (1),

— έχοντας υπόψη το ψήφισμά του της 28ης Νοεμβρίου 2019 σχετικά με τη διάσκεψη των Ηνωμένων Εθνών για την κλιματική αλλαγή, 2019, στη Μαδρίτη, Ισπανία (COP 25) (2),

— έχοντας υπόψη το ψήφισμά του της 28ης Νοεμβρίου 2019 σχετικά με την κλιματική και περιβαλλοντική κατάσταση έκτακτης ανάγκης (3),

— έχοντας υπόψη το ψήφισμά του της 15ης Ιανουαρίου 2020 σχετικά με την Ευρωπαϊκή Πράσινη Συμφωνία (4),

— έχοντας υπόψη το ψήφισμά του της 16ης Σεπτεμβρίου 2020 σχετικά με τον ρόλο της ΕΕ στην προστασία και την αποκατάσταση των δασών του πλανήτη (5),

— έχοντας υπόψη το ψήφισμά του της 17ης Δεκεμβρίου 2020 σχετικά με τη στρατηγική της ΕΕ για την προσαρμογή στην κλιματική αλλαγή (6),

— έχοντας υπόψη το ψήφισμά του της 28ης Απριλίου 2021 σχετικά με την προστασία του εδάφους (7),

— έχοντας υπόψη το ψήφισμά του της 9ης Ιουνίου 2021 σχετικά με τη στρατηγική της ΕΕ για τη βιοποικιλότητα για το 2030: επαναφορά της φύσης στη ζωή μας (8),

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη την ανακοίνωση της Επιτροπής, της 11ης Μαρτίου 2020, με τίτλο «Ένα νέο σχέδιο δράσης για την κυκλική οικονομία — Για μια πιο καθαρή και πιο ανταγωνιστική Ευρώπη» (COM(2020)0098),

— έχοντας υπόψη την ανακοίνωση της Επιτροπής, της 24ης Φεβρουαρίου 2021, με τίτλο «Διαμορφώνοντας μια Ευρώπη ανθεκτική στην κλιματική αλλαγή — η νέα στρατηγική της ΕΕ για την προσαρμογή στην κλιματική αλλαγή» (COM(2021)0082),

— έχοντας υπόψη την ανακοίνωση της Επιτροπής, της 14ης Οκτωβρίου 2020, σχετικά με μια στρατηγική της ΕΕ για τη μείωση των εκπομπών μεθανίου (COM(2020)0663),

— έχοντας υπόψη τα συμπεράσματα του Συμβουλίου της 25ης Ιανουαρίου 2021 σχετικά με τη διπλωματία σχετικά με το κλίμα και την ενέργεια — Αποτελέσματα ως προς την εξωτερική διάσταση της Ευρωπαϊκής Πράσινης Συμφωνίας,

— έχοντας υπόψη τα συμπεράσματα του Συμβουλίου της 6ης Οκτωβρίου 2021 σχετικά με τις προετοιμασίες των συνεδριάσεων της UNFCCC στη Γλασκόβη από τις 31 Οκτωβρίου έως τις 12 Νοεμβρίου 2021,

— έχοντας υπόψη την έκθεση συνολικής αξιολόγησης σχετικά με τη βιοποικιλότητα και τις υπηρεσίες οικοσυστημάτων της διακυβερνητικής πλατφόρμας επιστήμης-πολιτικής για τη βιοποικιλότητα και τις υπηρεσίες οικοσυστημάτων (IPBES),

— έχοντας υπόψη την ειδική έκθεση της διακυβερνητικής επιτροπής για την κλιματική αλλαγή (IPCC) με τίτλο «Υπερθέρμανση του πλανήτη κατά 1,5 oC», την 5η έκθεση αξιολόγησής της και τη συγκεφαλαιωτική έκθεσή της, την ειδική έκθεσή της για την κλιματική αλλαγή και τη γη, καθώς και την ειδική έκθεσή της για τους ωκεανούς και την κρυόσφαιρα σε ένα μεταβαλλόμενο κλίμα,

— έχοντας υπόψη την έκθεση του Επικουρικού Οργάνου Επιστημονικών και Τεχνολογικών Συμβουλών της UNFCCC, της 29ης Απριλίου 2021, με τίτλο «Διάλογος για τους ωκεανούς και την κλιματική αλλαγή ώστε να εξεταστεί πώς μπορούν να ενισχυθούν οι δράσεις για προσαρμογή και μετριασμό»,

— έχοντας υπόψη την εμβληματική έκθεση της Παγκόσμιας Επιτροπής για την Προσαρμογή, της 10ης Σεπτεμβρίου 2019, με τίτλο «Προσαρμογή τώρα: Παγκόσμια έκκληση για ανάληψη ηγετικού ρόλου όσον αφορά την ανθεκτικότητα στην κλιματική αλλαγή»,

— έχοντας υπόψη τη συγκεφαλαιωτική έκθεση της UNFCCC, της 17ης Σεπτεμβρίου 2021, σχετικά με τις εθνικά καθορισμένες συνεισφορές στο πλαίσιο της συμφωνίας του Παρισιού,

— έχοντας υπόψη την ενδέκατη έκθεση του Προγράμματος των Ηνωμένων Εθνών για το Περιβάλλον, της 9ης Δεκεμβρίου 2020, σχετικά με το χάσμα των εκπομπών αερίων του θερμοκηπίου,

— έχοντας υπόψη την έκθεση του Διεθνούς Οργανισμού Ενέργειας, τον Μάιο του 2021, με τίτλο «Μηδενικές καθαρές εκπομπές έως το 2050: Ένας χάρτης πορείας για τον παγκόσμιο ενεργειακό τομέα»,

— έχοντας υπόψη την έκθεση του προγράμματος του ΟΗΕ για το περιβάλλον, της 18ης Φεβρουαρίου 2021, με τίτλο «Συμφιλίωση με τη φύση: Ένα επιστημονικό σχέδιο για την αντιμετώπιση καταστάσεων έκτακτης ανάγκης που αφορούν το κλίμα, τη βιοποικιλότητα και τη ρύπανση»,

— έχοντας υπόψη την έκθεση της IPBES, της 29ης Οκτωβρίου 2020, με τίτλο «Εργαστήριο της IPBES σχετικά με την βιοποικιλότητα και τις πανδημίες — έκθεση του εργαστηρίου»,

— έχοντας υπόψη την έκθεση του εργαστηρίου που συγχρηματοδοτήθηκε από την IPBES και την IPCC σχετικά με τη βιοποικιλότητα και την κλιματική αλλαγή, της 10ης Ιουνίου 2021,

— έχοντας υπόψη την έκθεση του Παγκόσμιου Μετεωρολογικού Οργανισμού, του Απριλίου του 2021, σχετικά με την κατάσταση του παγκόσμιου κλίματος το 2020,

— έχοντας υπόψη το πλαίσιο Sendai για τη μείωση του κινδύνου καταστροφών 2015-2030,

— έχοντας υπόψη την έκθεση του προγράμματος του ΟΗΕ για το περιβάλλον, της 6ης Μαΐου 2021, με τίτλο «Global Methane Assessment: Benefits and Costs of Mitigating Methane Emissions» (Παγκόσμια αξιολόγηση του μεθανίου: οφέλη και δαπάνες που προκύπτουν από τον μετριασμό των εκπομπών μεθανίου),

— έχοντας υπόψη τις ερωτήσεις προς το Συμβούλιο και την Επιτροπή σχετικά με τη Διάσκεψη των Ηνωμένων Εθνών για την κλιματική αλλαγή το 2021 στη Γλασκόβη του Ηνωμένου Βασιλείου (COP26) (O-000065/2021 — B9-0039/2021 και O-000066/2021 — B9-0040/2021),

— έχοντας υπόψη το άρθρο 136 παράγραφος 5 και το άρθρο 132 παράγραφος 2 του Κανονισμού του,

— έχοντας υπόψη την πρόταση ψηφίσματος της Επιτροπής Περιβάλλοντος, Δημόσιας Υγείας και Ασφάλειας των Τροφίμων,

Α. λαμβάνοντας υπόψη ότι η συμφωνία του Παρισιού τέθηκε σε ισχύ στις 4 Νοεμβρίου 2016· λαμβάνοντας υπόψη ότι, στις 12 Οκτωβρίου 2021, 191 από τα 197 συμβαλλόμενα μέρη της UNFCCC είχαν καταθέσει στα Ηνωμένα Έθνη τις πράξεις κύρωσης, αποδοχής, έγκρισης ή προσχώρησης·

Β. λαμβάνοντας υπόψη ότι, στις 17 Δεκεμβρίου 2020, η ΕΕ και τα κράτη μέλη της υπέβαλαν στην UNFCCC την επικαιροποιημένη εθνικά καθορισμένη συνεισφορά τους (ΕΚΣ), με την οποία αναλαμβάνει η ΕΕ να θέσει έναν δεσμευτικό στόχο για συνολική καθαρή εγχώρια μείωση κατά τουλάχιστον 55 % των εκπομπών αερίων του θερμοκηπίου στο σύνολο της οικονομίας έως το 2030, σε σύγκριση με τα επίπεδα του 1990, χωρίς συνεισφορά από διεθνείς πιστώσεις·

Γ. λαμβάνοντας υπόψη ότι, σύμφωνα με την έκθεση του 2020 για το χάσμα εκπομπών του προγράμματος του ΟΗΕ για το περιβάλλον (UNEP), οι δεσμεύσεις που έχουν αναληφθεί μέχρι στιγμής από τα συμβαλλόμενα μέρη της συμφωνίας του Παρισιού δεν επαρκούν για να επιτευχθεί ο κοινός της στόχος και θα οδηγήσουν σε αύξηση της θερμοκρασίας του πλανήτη κατά περισσότερους από 3 oC πάνω από τα προβιομηχανικά επίπεδα· εκφράζει τη λύπη του για το γεγονός ότι πολλά συμβαλλόμενα μέρη της UNFCCC δεν έχουν ακόμη αναλάβει επαρκή δράση ακόμη και για να κατευθυνθούν προς την επίτευξη των ΕΚΣ και ότι μεγάλο μέρος της προόδου που σημειώνεται αντισταθμίζεται από αντιπαραγωγικές πολιτικές, όπως συνεχιζόμενες επιδοτήσεις των ορυκτών καυσίμων και οικοδόμηση νέων εργοστασίων άνθρακα· προειδοποιεί, στο πλαίσιο αυτό, ότι οι θετικοί κύκλοι φυσικής ανατροφοδότησης θα μπορούσαν να έχουν καταστροφικές συνέπειες για την υπερθέρμανση του πλανήτη·

Δ. λαμβάνοντας υπόψη ότι η συγκέντρωση των κυριότερων αερίων του θερμοκηπίου συνέχισε να αυξάνεται το 2020, παρότι οι εκπομπές μειώθηκαν προσωρινά εξαιτίας της COVID-19, και ότι η συγκέντρωση διοξειδίου του άνθρακα (CO2) στην ατμόσφαιρα ήταν η υψηλότερη εδώ και περισσότερα από 3 εκατομμύρια έτη, σύμφωνα με τον Παγκόσμιο Μετεωρολογικό Οργανισμό· λαμβάνοντας υπόψη ότι το 2020 ήταν μια από τις τρεις θερμότερες χρονιές που έχουν καταγραφεί, με μέσες θερμοκρασίες 1,2 oC πάνω από τα προβιομηχανικά επίπεδα· λαμβάνοντας υπόψη ότι η τελευταία δεκαετία (2011-2020) ήταν η θερμότερη που έχει καταγραφεί·

Ε. λαμβάνοντας υπόψη ότι οι εγχώριες πολιτικές της ΕΕ δεν αρκούν από μόνες τους για τη μείωση των παγκόσμιων εκπομπών αερίων του θερμοκηπίου και τον περιορισμό της ανόδου της θερμοκρασίας σύμφωνα με τη συμφωνία του Παρισιού· λαμβάνοντας υπόψη ότι είναι κρίσιμης σημασίας να απαιτείται συλλογική, άμεση και φιλόδοξη παγκόσμια δράση για να περιοριστεί η αύξηση της θερμοκρασίας κατά 1,5 oC πάνω από τα προβιομηχανικά επίπεδα·

ΣΤ. λαμβάνοντας υπόψη ότι το προοίμιο της Συμφωνίας του Παρισιού αναγνωρίζει τη «σημασία της διασφάλισης της ακεραιότητας όλων των οικοσυστημάτων, συμπεριλαμβανομένων των ωκεανών», και ότι το άρθρο 4 παράγραφος 1 στοιχείο δ) της UNFCCC τονίζει ότι τα συμβαλλόμενα μέρη προάγουν τη βιώσιμη διαχείριση, τη διατήρηση και την ενίσχυση των καταβοθρών και των ταμιευτήρων όλων των αερίων θερμοκηπίου, συμπεριλαμβανομένων της βιομάζας, των δασών και των ωκεανών, καθώς και άλλων χερσαίων, παράκτιων και θαλάσσιων οικοσυστημάτων· λαμβάνοντας υπόψη ότι στο άρθρο 2 παράγραφος 1 στοιχείο β) της Συμφωνίας του Παρισιού τονίζεται ότι η προσαρμογή στην κλιματική αλλαγή και η ανάπτυξη της ανθεκτικότητας με χαμηλές εκπομπές αερίων του θερμοκηπίου θα πρέπει να πραγματοποιηθεί με τρόπο που δεν απειλεί την παραγωγή τροφίμων· λαμβάνοντας υπόψη ότι στην έκθεση συνολικής αξιολόγησης της IPBES σχετικά με τη βιοποικιλότητα και τις υπηρεσίες οικοσυστημάτων τονίζεται ότι η βιώσιμη χρήση της φύσης θα έχει ζωτική σημασία για την προσαρμογή στην επικίνδυνη ανθρωπογενή παρέμβαση στο κλιματικό σύστημα και τον μετριασμό αυτής·

Ζ. λαμβάνοντας υπόψη ότι οι επιπτώσεις της κλιματικής αλλαγής και η απώλεια της βιοποικιλότητας αποτελούν δύο από τις σημαντικότερες προκλήσεις και κινδύνους για τις ανθρώπινες κοινωνίες· λαμβάνοντας υπόψη ότι οι περισσότερες προηγούμενες πολιτικές αντιμετώπισαν τα προβλήματα της κλιματικής αλλαγής και της απώλειας βιοποικιλότητας ανεξάρτητα·

Η. λαμβάνοντας υπόψη ότι οι παγκόσμιοι στόχοι βιοποικιλότητας του Aichi για το 2020 δεν επιτεύχθηκαν, με αποτέλεσμα να καθίσταται ακόμα πιο επιτακτική η διατήρηση της βιοποικιλότητας μέσω της ταχείας διεύρυνσης των φιλοδοξιών και του πεδίου εφαρμογής·

Θ. λαμβάνοντας υπόψη ότι η διατήρηση των ωκεανών έχει κρίσιμη σημασία, όχι μόνο ως πρωτογενής πηγή τροφής, αλλά και για τη σημασία της στον κύκλο του άνθρακα, καθώς ρυθμίζει το κλίμα και παράγει το μεγαλύτερο μέρος του οξυγόνου στον αέρα που αναπνέουμε· λαμβάνοντας υπόψη ότι στην ειδική έκθεση της IPCC σχετικά με τους ωκεανούς και την κρυόσφαιρα, επισημαίνεται ότι οι κλιματικοί μηχανισμοί εξαρτώνται από την υγεία των ωκεάνιων και θαλάσσιων οικοσυστημάτων, τα οποία πλήττονται επί του παρόντος από την υπερθέρμανση του πλανήτη, τη ρύπανση, την υπερεκμετάλλευση της θαλάσσιας βιοποικιλότητας, την οξίνιση, την αποξυγόνωση και τη διάβρωση των ακτών· λαμβάνοντας υπόψη ότι η έκθεση υπενθυμίζει επίσης ότι από το 1970 οι ωκεανοί έχουν σταδιακά θερμανθεί και έχουν απορροφήσει πάνω από το 90 % της πλεονάζουσας θερμότητας στο κλιματικό σύστημα και ότι αποτελούν μέρος της λύσης για τον μετριασμό των επιπτώσεων της κλιματικής αλλαγής και την προσαρμογή σε αυτές· λαμβάνοντας υπόψη ότι, επομένως, είναι αναγκαίο να μειωθούν οι εκπομπές αερίων του θερμοκηπίου και η ρύπανση των οικοσυστημάτων και να ενισχυθούν οι φυσικές καταβόθρες άνθρακα·

Ι. λαμβάνοντας υπόψη ότι οι λύσεις με βάση τη φύση και οι προσεγγίσεις με βάση τα οικοσυστήματα διαδραματίζουν καθοριστικό ρόλο στον μετριασμό της κλιματικής αλλαγής και την προσαρμογή σε αυτήν· λαμβάνοντας υπόψη ότι η προστασία και η αποκατάσταση φυσικών καταβοθρών διοξειδίου του άνθρακα οι οποίες υπάρχουν ήδη και λειτουργούν αποτελεσματικά, συμπεριλαμβανομένων των ταμιευτήρων άνθρακα στους ωκεανούς, έχει ζωτική σημασία·

ΙΑ. λαμβάνοντας υπόψη ότι τα δάση διαδραματίζουν καθοριστικό ρόλο στην καταπολέμηση της κλιματικής αλλαγής, καθώς λειτουργούν σαν καταβόθρες διοξειδίου του άνθρακα, απορροφώντας περίπου 2 δισεκατομμύρια τόνους CO2 ετησίως· λαμβάνοντας υπόψη ότι η προστασία και η ενίσχυση των δασών του πλανήτη αποτελεί μία από τις πλέον οικονομικά αποδοτικές μορφές κλιματικής δράσης και, εάν υλοποιηθούν πλήρως, οι δράσεις για τον μετριασμό της κλιματικής αλλαγής και την προσαρμογή σε αυτήν που βασίζονται στα δάση θα μπορούσαν να μειώσουν τις εκπομπές αερίων του θερμοκηπίου κατά περίπου 15 γιγατόνους CO2 ετησίως έως το 2050, και η εν λόγω μείωση ενδέχεται να αρκεί για τον περιορισμό της υπερθέρμανσης του πλανήτη αρκετά κάτω από τους 2o C·

ΙΒ. λαμβάνοντας υπόψη ότι η μείωση της αποψίλωσης και υποβάθμισης των δασών μπορεί να συμβάλει στη μείωση των ανθρωπογενών εκπομπών αερίων του θερμοκηπίου κατά όγκους που κυμαίνονται από 0,4 έως 5,8 γιγατόνους εκπομπών ισοδύναμου διοξειδίου του άνθρακα ετησίως (9)·

ΙΓ. λαμβάνοντας υπόψη ότι το ένα τέταρτο του βόρειου ημισφαιρίου καλύπτεται μόνιμα από μόνιμα παγωμένο έδαφος, το οποίο είναι γνωστό ως περμαφρόστ· λαμβάνοντας υπόψη ότι, λόγω της ανόδου της θερμοκρασίας του πλανήτη, το περμαφρόστ της Αρκτικής λιώνει με πρωτοφανή ταχύτητα· λαμβάνοντας υπόψη ότι το περμαφρόστ αποτελεί μια μαζική δεξαμενή αερίων του θερμοκηπίου με τη δυνατότητα να συγκρατήσει έως και 1 600 γιγατόνους CO2 — ποσότητα σχεδόν διπλάσια σε σχέση με τη σημερινή στην ατμόσφαιρα — αλλά και μεθάνιο και οξείδιο του αζώτου· λαμβάνοντας υπόψη ότι η απελευθέρωσή του θα μπορούσε να επιταχύνει σημαντικά και να επιδεινώσει την αύξηση της θερμοκρασίας του πλανήτη (10)·

ΙΔ. λαμβάνοντας υπόψη ότι, σύμφωνα με τον Παγκόσμιο Οργανισμό Υγείας, η προβλεπόμενη κλιματική αλλαγή θα προκαλέσει περίπου 250 000 επιπλέον θανάτους ετησίως έως το 2030 και το κόστος των άμεσων ζημιών στην υγεία εκτιμάται μεταξύ 2 και 4 δισεκατομμυρίων δολάρια ΗΠΑ ετησίως έως το 2030·

ΙΕ. λαμβάνοντας υπόψη ότι η απώλεια βιοποικιλότητας που σχετίζεται με την τροποποίηση τοπίων μπορεί να οδηγήσει σε αύξηση του κινδύνου εμφάνισης νόσων σε ορισμένες περιπτώσεις, στις οποίες είδη που προσαρμόζονται καλά σε τοπία όπου κυριαρχούν οι άνθρωποι μπορούν επίσης να είναι ξενιστές παθογόνων οργανισμών που είναι πολύ επικίνδυνοι για τη μετάδοση ζωονόσων·

ΙΣΤ. λαμβάνοντας υπόψη ότι η ατμοσφαιρική ρύπανση και η κλιματική αλλαγή διασυνδέονται στενά και έχουν ορισμένες κοινές ανθρωπογενείς πηγές· λαμβάνοντας υπόψη ότι, σύμφωνα με τον Παγκόσμιο Οργανισμό Υγείας, η ατμοσφαιρική ρύπανση ευθύνεται κατ’ εκτίμηση για 4,2 εκατομμύρια θανάτους παγκοσμίως κάθε έτος, λόγω αγγειακών εγκεφαλικών επεισοδίων, καρδιαγγειακών νοσημάτων, καρκίνου του πνεύμονα και οξέων και χρόνιων αναπνευστικών νοσημάτων·

ΙΖ. λαμβάνοντας υπόψη ότι, σύμφωνα με το Γραφείο των Ηνωμένων Εθνών για τη μείωση του κινδύνου καταστροφών, οι καταγεγραμμένες καταστροφές και οικονομικές ζημίες έχουν σχεδόν διπλασιαστεί κατά την τελευταία εικοσαετία, ενώ πολλές από αυτές οφείλονται σε σημαντική αύξηση του αριθμού των καταστροφών οι οποίες σχετίζονται με το κλίμα·

ΙΗ. λαμβάνοντας υπόψη ότι η κλιματική αλλαγή και οι καταστροφικές επιπτώσεις της επηρεάζουν ήδη τις μορφές μετανάστευσης· λαμβάνοντας υπόψη ότι, σύμφωνα με μελέτη της Παγκόσμιας Τράπεζας του 2018, σχεδόν το 3 % του πληθυσμού περιοχών της υποσαχάριας Αφρικής, της Νότιας Ασίας και της Λατινικής Αμερικής ενδέχεται να αναγκαστεί να μετακινηθεί εντός της χώρας του προκειμένου να αποφύγει τις αργά αναπτυσσόμενες επιπτώσεις της κλιματικής αλλαγής (11)· λαμβάνοντας υπόψη ότι αν δεν καταβληθούν συντονισμένες προσπάθειες για προσαρμογή, περισσότεροι από 700 εκατομμύρια άνθρωποι που ζουν σε πεδινές παράκτιες περιοχές και μικρά νησιωτικά κράτη κινδυνεύουν να αντιμετωπίσουν εντονότερες καταιγίδες, πλημμύρες και, τελικά, απώλεια γαιών και μετεγκατάσταση·

ΙΘ. λαμβάνοντας υπόψη ότι η Συμφωνία του Παρισιού είναι η πρώτη διεθνής συνθήκη που αναγνωρίζει ρητά τη σχέση μεταξύ της δράσης για το κλίμα και των ανθρωπίνων δικαιωμάτων, επιτρέποντας έτσι τη χρήση των υφιστάμενων νομικών μέσων που σχετίζονται με τα ανθρώπινα δικαιώματα για να παροτρύνουν τα κράτη και τις ιδιωτικές εταιρείες να μειώσουν τις εκπομπές· λαμβάνοντας υπόψη ότι η Συμφωνία του Παρισιού δεν περιλαμβάνει συγκεκριμένα μέσα για τη λογοδοσία των κρατικών και των εταιρικών φορέων όσον αφορά τον αντίκτυπό τους στην κλιματική αλλαγή και την άσκηση των ανθρωπίνων δικαιωμάτων·

Κ. λαμβάνοντας υπόψη ότι όσον αφορά την κλιματική αλλαγή υπάρχει και μια άλλη σημαντική διάσταση, αυτή των ανθρωπίνων δικαιωμάτων, καθώς η κλιματική αλλαγή επηρεάζει, άμεσα και έμμεσα, την πραγμάτωση ορισμένων παγκοσμίως αναγνωρισμένων ανθρωπίνων δικαιωμάτων, με μεγαλύτερο αντίκτυπο στις ευάλωτες ομάδες, όπως είναι οι γυναίκες, τα παιδιά, οι ηλικιωμένοι, οι ασθενείς, οι ομάδες με χαμηλό εισόδημα και οι αυτόχθονες πληθυσμοί· λαμβάνοντας υπόψη ότι τόσο η UNFCCC όσο και η συμφωνία του Παρισιού βασίζονται στην αλληλεγγύη μεταξύ των γενεών και στη δέσμευση των κρατών να προστατεύουν το κλιματικό σύστημα προς όφελος των σημερινών αλλά και των μελλοντικών γενεών· λαμβάνοντας υπόψη ότι η κλιματική αλλαγή επιδεινώνει τις προκλήσεις που αντιμετωπίζουν σήμερα οι αυτόχθονες πληθυσμοί και οδηγεί σε ακόμη βαθύτερη πολιτιστική, οικονομική και πολιτική περιθωριοποίηση και ανισότητες·

ΚΑ. λαμβάνοντας υπόψη ότι η δράση για το κλίμα συγκαταλέγεται στους στόχους βιώσιμης ανάπτυξης των Ηνωμένων Εθνών, οι οποίοι εγκρίθηκαν από όλα τα κράτη μέλη των Ηνωμένων Εθνών το 2015 στο πλαίσιο της Ατζέντας του 2030 για τη βιώσιμη ανάπτυξη·

ΚΒ. λαμβάνοντας υπόψη ότι το 2009 τα συμβαλλόμενα μέρη της UNFCCC ανέλαβαν τη δέσμευση να κινητοποιούν 100 δισεκατομμύρια USD ετησίως από το 2020, γεγονός που επιβεβαιώθηκε στη συνέχεια στη Συμφωνία του Παρισιού· λαμβάνοντας υπόψη ότι οι πραγματικές δεσμεύσεις των ανεπτυγμένων χωρών εξακολουθούν, ωστόσο, να υπολείπονται κατά πολύ του συλλογικού στόχου· λαμβάνοντας υπόψη ότι έχουν αυξηθεί οι επιπτώσεις της κλιματικής αλλαγής και οι ανάγκες στις αναπτυσσόμενες χώρες, ιδίως στις λιγότερο ανεπτυγμένες χώρες και τα αναπτυσσόμενα μικρά νησιωτικά κράτη·

ΚΓ. λαμβάνοντας υπόψη ότι το αναπτυξιακό πρόγραμμα των Ηνωμένων Εθνών εκτιμά ότι θα χρειαστούν 140-300 δισεκατομμύρια δολάρια ΗΠΑ ετησίως έως το 2030 για την κάλυψη των αναγκών προσαρμογής μόνο των αναπτυσσόμενων χωρών, που θα αυξάνονται σε 280-500 δισεκατομμύρια δολάρια ΗΠΑ ετησίως έως το 2050 (12)·

ΚΔ. λαμβάνοντας υπόψη ότι η ατυχής καθυστέρηση κατά ένα έτος των Διασκέψεων των μερών της UNFCCC του 2020 και της Σύμβασης για τη Βιολογική Ποικιλότητα (CBD) λόγω της έξαρσης της νόσου COVID-19 προσφέρει μια μοναδική ευκαιρία για στροφή από ένα αντιδραστικό μοντέλο σε ένα προδραστικό και προληπτικό μοντέλο και τελικά για επίτευξη της απαραίτητης μετασχηματιστικής αλλαγής· λαμβάνοντας υπόψη ότι οποιαδήποτε νέα επιστημονική πρόοδος θα πρέπει να ανανεώνει και να ενισχύει τους δεσμούς μεταξύ των διεθνών θεματολογίων και της αντίστοιχης εθνικής υλοποίησής τους·

ΚΕ. λαμβάνοντας υπόψη ότι, ενώ ο κόσμος ασχολείται με τον συνεχιζόμενο αντίκτυπο της πανδημίας COVID-19, η κλιματική κρίση εξακολουθεί να υφίσταται· λαμβάνοντας υπόψη ότι η οικονομική ανάκαμψη θα πρέπει να χρησιμοποιηθεί ως μοναδική ευκαιρία για να επιταχυνθεί ο ρυθμός μετάβασης προς την κλιματική ουδετερότητα και να διασφαλιστεί μια πορεία 1,5 oC με την ανάπτυξη ενός κοινωνικοοικονομικού μοντέλου συμβατού με τα όρια του πλανήτη και τη διοχέτευση επενδύσεων στην αποκατάσταση των φυσικών οικοσυστημάτων και, ως εκ τούτου, την ενίσχυση της προσαρμοστικής ικανότητας των οικοσυστημάτων, καθώς και σε τομείς προτεραιότητας όπως η ενεργειακή απόδοση, η βιώσιμη παραγωγή τροφίμων, οι τεχνολογίες ανανεώσιμων πηγών ενέργειας, οι καινοτόμες και βιώσιμες τεχνολογίες μηδενικών εκπομπών και οι αναγκαίες σχετικές υποδομές, και η εκτροπή επενδύσεων από δραστηριότητες που βλάπτουν το κλίμα και το περιβάλλον, εντάσσοντας την αρχή της «μη πρόκλησης σοβαρής βλάβης» στις επενδυτικές αποφάσεις· λαμβάνοντας υπόψη ότι σε αυτή τη διαδικασία μετάβασης θα πρέπει να εξετάζονται δεόντως υπόψη οι διαφορές στις ανάγκες και τις ικανότητες μεταξύ των περιφερειών, με παράλληλο σεβασμό των αρχών της δίκαιης μετάβασης·

ΚΣΤ. λαμβάνοντας υπόψη ότι, σύμφωνα με τον Ευρωπαϊκό Οργανισμό Περιβάλλοντος, ως «συστημική αλλαγή» νοείται η θεμελιώδης, μετασχηματιστική και εγκάρσια αλλαγή η οποία περιλαμβάνει σημαντικές μεταβολές και επαναπροσδιορισμό στους στόχους, τα κίνητρα, τις τεχνολογίες, τις κοινωνικές πρακτικές και τους κανόνες του συστήματος, καθώς και στα συστήματα γνώσεων και τις προσεγγίσεις διακυβέρνησης· λαμβάνοντας υπόψη ότι για τα κεντρικά κοινωνικά συστήματα, αυτό σημαίνει επανεξέταση όχι μόνο των τεχνολογιών και των παραγωγικών διαδικασιών, αλλά και των καταναλωτικών προτύπων και των τρόπων ζωής, όπου λαμβάνονται υπόψη πιο βιώσιμες εναλλακτικές που εστιάζουν, για παράδειγμα, στην ευημερία και την ανθεκτικότητα (13)·

ΚΖ. λαμβάνοντας υπόψη ότι οι λύσεις με βάση τη φύση και οι προσεγγίσεις με βάση τα οικοσυστήματα έχουν τη δυνατότητα να παρέχουν ισχυρή σύνδεση πολιτικής μεταξύ της UNFCCC, της CBD και των άλλων Συμβάσεων του Ρίο για την ερημοποίηση, παρέχοντας μια ευκαιρία στις προεδρίες και τις γραμματείες των τριών συμβάσεων να συνεργάζονται, προκειμένου να αντιμετωπίσουν την κλιματική αλλαγή και την απώλεια βιοποικιλότητας κατά τρόπο ολοκληρωμένο και συνεκτικό·

ΚΗ. λαμβάνοντας υπόψη ότι η Ευρωπαϊκή Πράσινη Συμφωνία και το σχέδιο «Next Generation EU» αποτελούν μοναδική ευκαιρία για να ενισχυθεί η οικονομία της ΕΕ και να καταστεί πιο καινοτόμος, ανταγωνιστική και μελλοντοστραφής, ώστε να προαχθεί η ευρωπαϊκή ηγεσία στην πράσινη οικονομία και να οικοδομηθεί το ευρωπαϊκό κοινωνικό μοντέλο και η κοινωνική οικονομία της αγοράς·

ΚΘ. λαμβάνοντας υπόψη ότι οι κίνδυνοι που συνδέονται με το κλίμα στους τομείς της υγείας, των μέσων διαβίωσης, της επισιτιστικής ασφάλειας, της παροχής νερού και της οικονομικής ανάπτυξης προβλέπονται να είναι πολύ μεγαλύτεροι εάν η υπερθέρμανση του πλανήτη φθάσει τους 2 oC· λαμβάνοντας υπόψη ότι ο περιορισμός της υπερθέρμανσης του πλανήτη κατά 1,5 oC σε σχέση με τον περιορισμό κατά 2 oC προβλέπεται να μειώσει τις επιπτώσεις στα χερσαία οικοσυστήματα, τα οικοσυστήματα γλυκέων υδάτων και τα παράκτια οικοσυστήματα και να διατηρήσει περισσότερες από τις υπηρεσίες τους προς τον άνθρωπο· λαμβάνοντας υπόψη ότι είναι, επομένως, επιτακτική ανάγκη να καταβληθούν προσπάθειες για να περιοριστεί η αύξηση της θερμοκρασίας κατά 1,5 oC πάνω από τα προβιομηχανικά επίπεδα·

Λ. λαμβάνοντας υπόψη ότι η ηγεσία της ΕΕ μέσω της παραδειγματικής συμπεριφοράς έχει κρίσιμη σημασία για τη συμμετοχή των τρίτων χωρών στην καταπολέμηση της κλιματικής αλλαγής και, συνεπώς, την αύξηση του επιπέδου των παγκόσμιων φιλοδοξιών για το κλίμα·

ΛΑ. λαμβάνοντας υπόψη ότι η ΕΕ πρέπει να αναγνωρίσει και να αναλάβει την ιστορική ευθύνη της για τις εκπομπές αερίων του θερμοκηπίου και το αναπτυξιακό χάσμα μεταξύ του βόρειου και του νότιου ημισφαιρίου·

ΛΒ. λαμβάνοντας υπόψη ότι, σύμφωνα με το άρθρο 2 παράγραφος 1 στοιχείο γ) της συμφωνίας του Παρισιού, το να καταστούν οι χρηματοδοτικές ροές συμβατές με την κατεύθυνση προς την ανάπτυξη με χαμηλές εκπομπές αερίων του θερμοκηπίου και την ανθεκτικότητα στις κλιματικές μεταβολές έχει κρίσιμη σημασία για την καταπολέμηση της απειλής της κλιματικής αλλαγής·

ΛΓ. λαμβάνοντας υπόψη ότι αυξάνεται η ευαισθητοποίηση του κοινού και η συμμετοχή των πολιτών στη δράση για το κλίμα· λαμβάνοντας υπόψη ότι οι πολίτες απαιτούν να αναλάβουν οι κυβερνήσεις περισσότερη δράση και να ληφθούν φιλόδοξα μέτρα για την αντιμετώπιση της κλιματικής αλλαγής·

ΛΔ. λαμβάνοντας υπόψη ότι η δεύτερη περίοδος δέσμευσης του Πρωτοκόλλου του Κιότο έληξε στις 31 Δεκεμβρίου 2020· λαμβάνοντας υπόψη ότι αναβλήθηκαν οι κατευθυντήριες γραμμές σχετικά με τον τρόπο αντίληψης των καθαρών εκπομπών των δραστηριοτήτων του μηχανισμού καθαρής ανάπτυξης μετά τις 31 Δεκεμβρίου 2020· λαμβάνοντας υπόψη ότι έχουν ληφθεί προσωρινά μέτρα τα οποία παρατείνουν τις δραστηριότητες του μηχανισμού καθαρής ανάπτυξης μετά το 2020· λαμβάνοντας υπόψη ότι η συνεδρίαση των συμβαλλόμενων μερών του Πρωτοκόλλου του Κιότο προγραμματίζεται να πραγματοποιηθεί σε συνδυασμό με την COP26 στη Γλασκώβη·

1. υπενθυμίζει ότι η κλιματική αλλαγή και η απώλεια βιοποικιλότητας συγκαταλέγονται στις σημαντικότερες προκλήσεις για την ανθρωπότητα και ότι όλες οι κυβερνήσεις παγκοσμίως πρέπει να καταβάλουν κάθε δυνατή προσπάθεια για την άμεση καταπολέμησή τους· υπογραμμίζει ότι η διεθνής συνεργασία, η συμμετοχή μη κρατικών φορέων, η αλληλεγγύη και η συνεκτική δράση που υποστηρίζεται από την επιστήμη και η σταθερή δέσμευση για αύξηση των φιλοδοξιών είναι απαραίτητες για την εκπλήρωση της συλλογικής μας ευθύνης για τον περιορισμό της υπερθέρμανσης του πλανήτη και την πρόληψη της απώλειας βιοποικιλότητας και, ως εκ τούτου, για τη διαφύλαξη ολόκληρου του πλανήτη και της ευημερίας όλων· σημειώνει, στο πλαίσιο αυτό, την έκκληση του Γενικού Γραμματέα των Ηνωμένων Εθνών António Guterres, με την οποία καλούσε όλες τις κυβερνήσεις στον κόσμο να κηρύξουν κατάσταση έκτακτης ανάγκης όσον αφορά το κλίμα έως ότου ο πλανήτης επιτύχει μηδενικό ισοζύγιο εκπομπών αερίων του θερμοκηπίου·

2. εκφράζει την ανησυχία του για τα πορίσματα της έκθεσης του UNEP του 2020 σχετικά με το χάσμα εκπομπών, και ειδικότερα για το γεγονός ότι, παρότι οι εκπομπές διοξειδίου του άνθρακα μειώθηκαν προσωρινά εξαιτίας της πανδημίας COVID-19, οι προβλεπόμενες εκπομπές στο πλαίσιο των υποβληθεισών άνευ όρων ΕΚΣ, εάν εφαρμοστούν πλήρως, αφήνουν τον κόσμο σε πορεία αύξησης της θερμοκρασίας κατά 3,2 oC· εκφράζει την ικανοποίησή του για τις επικαιροποιήσεις των ΕΚΣ που έχουν ανακοινωθεί μέχρι στιγμής, οι οποίες έχουν ενισχύσει τις φιλοδοξίες για το κλίμα· σημειώνει με ανησυχία, ωστόσο, ότι οι εν λόγω συνεισφορές εξακολουθούν να μην επαρκούν για να κατευθύνουν τις εκπομπές προς την επίτευξη του στόχου της συμφωνίας του Παρισιού· εκφράζει την ανησυχία του για τη συγκεφαλαιωτική έκθεση του Σεπτεμβρίου του 2021 σχετικά με τις ΕΚΣ της UNFCCC, στην οποία διαπιστώθηκε ότι, από κοινού, όλες οι ΕΚΣ, όπως υποβλήθηκαν πριν από τις 30 Ιουλίου 2021, συνεπάγονται σημαντική αύξηση των παγκόσμιων εκπομπών αερίων του θερμοκηπίου το 2030 σε σύγκριση με το 2010 — περίπου 16 %· επισημαίνει ότι σύμφωνα με την IPCC, η πορεία προς τον 1,5 oC αντιστοιχεί σε μειώσεις των παγκόσμιων εκπομπών κατά τουλάχιστον 45 % έως το 2030 σε σύγκριση με τα επίπεδα του 2010·

3. υπενθυμίζει την πρόσφατη απόφαση συνταγματικού δικαστηρίου, σύμφωνα με την οποία η προστασία του κλίματος δεν αποτελεί διακριτική ευχέρεια πολιτικής φύσεως και η συνταγματική πρόβλεψη της προστασίας του περιβάλλοντος επιβάλλει συνταγματικό καθήκον στο κράτος να επιτύχει κλιματική ουδετερότητα·

4. υπογραμμίζει ότι, σύμφωνα με την έκθεση για το χάσμα εκπομπών του 2020, μια πράσινη ανάκαμψη από την πανδημία θα μπορούσε να μειώσει περίπου το 25 % των εκπομπών αερίων του θερμοκηπίου έως το 2030, τοποθετώντας τις στο φάσμα των εκπομπών που παρέχουν 66 % πιθανότητα διατήρησης της θερμοκρασίας κάτω από τους 2 oC, αν και εξακολουθεί να μην επαρκεί για τον περιορισμό της υπερθέρμανσης του πλανήτη στους 1,5 oC· υπογραμμίζει, επομένως, ότι τα μέτρα για την ανάκαμψη θα μπορούσαν να επηρεάσουν σε μεγάλο βαθμό το κατά πόσον επιτυγχάνονται οι στόχοι της συμφωνίας του Παρισιού· καλεί τις κυβερνήσεις να καταβάλλουν κάθε δυνατή προσπάθεια προκειμένου να υλοποιήσουν μια πράσινη ανάκαμψη, και παράλληλα να ενισχύσουν τις δεσμεύσεις τους σύμφωνα με τους στόχους της συμφωνίας του Παρισιού και να αυξήσουν τις ΕΚΣ τους πριν από την COP26, εγκρίνοντας πολιτικές που βασίζονται στην επιστήμη· τονίζει ότι, σύμφωνα με πρόσφατες έρευνες, η επίτευξη του στόχου της συμφωνίας του Παρισιού για τη θερμοκρασία αποτελεί μια «οικονομικά βέλτιστη» κλιματική πολιτική (14)·

5. εκφράζει την ικανοποίησή του για τη δέσμευση της G7 να καταβάλει φιλόδοξες και ταχείες προσπάθειες για τη μείωση των εκπομπών ώστε να διατηρηθεί το όριο της αύξησης της θερμοκρασίας κατά 1,5 oC (15)· υπενθυμίζει ότι αυτό θα αποφέρει πολυάριθμα παράλληλα οφέλη για το περιβάλλον, την οικονομία, την κοινωνία και τη δημόσια υγεία· επισημαίνει τον αυξανόμενο αριθμό χωρών που δεσμεύονται να επιτύχουν στόχους μηδενικού ισοζυγίου εκπομπών έως τα μέσα του αιώνα· υπογραμμίζει, ωστόσο, ότι οι δεσμεύσεις αυτές πρέπει να μεταφραστούν επειγόντως σε ισχυρές βραχυπρόθεσμες πολιτικές, δράσεις και χρηματοδοτικούς πόρους, και να αποτυπωθούν στις αναθεωρημένες ΕΚΣ τους που θα υποβληθούν πριν από την COP26 με τη μορφή αυξημένων κλιματικών στόχων για το 2030, προκειμένου οι παγκόσμιες εκπομπές να κορυφωθούν το συντομότερο δυνατόν· παροτρύνει την G20 να αναλάβει ηγετικό ρόλο όσον αφορά την ενίσχυση τόσο των βραχυπρόθεσμων όσο και των μακροπρόθεσμων φιλοδοξιών·

6. εκφράζει ικανοποίηση για το γεγονός ότι πέντε έτη μετά την έναρξη ισχύος της συμφωνίας του Παρισιού, οι μεγαλύτερες παγκόσμιες οικονομίες συμμετέχουν σε αγώνα προς την κλιματική ουδετερότητα· εφιστά την προσοχή στο γεγονός ότι οι δεσμεύσεις για μηδενικό ισοζύγιο εκπομπών πρέπει να υποστηρίζονται από μακροπρόθεσμες στρατηγικές οι οποίες υποβάλλονται στην UNFCCC· τονίζει την ανάγκη να μετουσιωθούν οι δεσμεύσεις αυτές σε αποτελεσματικά μέτρα και πολιτικές σε όλα τα επίπεδα και όλους τους τομείς·

7. τονίζει τη σημασία της σταδιακής κατάργησης όλων των ορυκτών καυσίμων το συντομότερο δυνατόν· αναγνωρίζει τα συμπεράσματα της έκθεσης του Διεθνούς Οργανισμού Ενέργειας με τίτλο «Μηδενικές καθαρές εκπομπές έως το 2050», η οποία δείχνει απότομη πτώση της ζήτησης ορυκτών καυσίμων, με αποτέλεσμα να αναιρείται η ανάγκη για επενδύσεις σε νέα αποθέματα ορυκτών καυσίμων, και ότι η επίτευξη του στόχου του 1,5 oC απαιτεί να μην εγκριθούν για ανάπτυξη νέα κοιτάσματα πετρελαίου και φυσικού αερίου και να μην κατασκευαστούν ούτε να επεκταθούν νέα ανθρακωρυχεία από το 2021· υποστηρίζει τη δέσμευση της G7 να τερματίσει τη χρηματοδότηση του άνθρακα χωρίς δέσμευση και αποθήκευση διοξειδίου του άνθρακα έως το τέλος του 2021· καλεί τις χώρες της G7 να δώσουν το παράδειγμα στην ενεργειακή μετάβαση και να σταματήσουν όλες τις νέες επενδύσεις στην εξόρυξη ορυκτών καυσίμων· στηρίζει την προεδρία της COP26, το Ηνωμένο Βασίλειο και την Powering Past Coal Alliance στην αναζήτηση συμφωνίας για την παύση της κατασκευής νέων μονάδων ηλεκτροπαραγωγής με καύση άνθρακα χωρίς δέσμευση και αποθήκευση διοξειδίου του άνθρακα· αναγνωρίζει ότι τα ορυκτά καύσιμα δεν έχουν μακροπρόθεσμο ρόλο στο ενεργειακό μείγμα της ΕΕ, και καλεί τα κράτη μέλη, σε συνεργασία με την Επιτροπή, να εγκρίνουν εθνικά σχέδια για τη σταδιακή κατάργηση όλων των ορυκτών καυσίμων το συντομότερο δυνατόν, προκειμένου να επιτευχθεί κλιματική ουδετερότητα το αργότερο έως το 2050·

8. Υποστηρίζει ρητά την πρωτοβουλία που δρομολόγησαν η Δανία και η Κόστα Ρίκα για το σχηματισμό μιας συμμαχίας χωρών που επιθυμούν να καταργήσουν σταδιακά την παραγωγή πετρελαίου και αερίου και να σταματήσουν την έκδοση αδειών για νέα εκμετάλλευση· υπενθυμίζει τα συμπεράσματα της έκθεσης του Διεθνούς Οργανισμού Ενέργειας με τίτλο «Μηδενικές καθαρές εκπομπές έως το 2050: Χάρτης πορείας για τον παγκόσμιο ενεργειακό τομέα», τα οποία επιβεβαιώνουν ότι μέτρα αυτού του είδους είναι απαραίτητα προκειμένου να επιτύχουμε τον στόχο του 1,5 oC·

9. Υπενθυμίζει ότι όλα τα συμβαλλόμενα μέρη πρέπει να καταστήσουν τις χρηματοδοτικές ροές — δημόσιες και ιδιωτικές, εγχώριες και διεθνείς — συμβατές με την πορεία προς τον στόχο του 1,5 oC και την ανάπτυξη με ανθεκτικότητα στις κλιματικές μεταβολές· καλεί την Επιτροπή να παράσχει, στο πλαίσιο της δημοσίευσης της επικείμενης δέσμης μέτρων για το κλίμα και την ενέργεια στις 14 Δεκεμβρίου 2021, μια ολοκληρωμένη επισκόπηση για την τρέχουσα κατάσταση σχετικά με τη συμμόρφωση της Ένωσης και των κρατών μελών με το άρθρο 2 παράγραφος 1 στοιχείο γ) της συμφωνίας του Παρισιού και να λάβει όλα τα αναγκαία μέτρα για να καλύψει τυχόν κενά·

10. εκφράζει σοβαρές ανησυχίες για το αυξανόμενο παγκόσμιο ενδιαφέρον σχετικά με τα αποθέματα ορυκτών καυσίμων στην Αρκτική, τα οποία καθίστανται περισσότερο προσβάσιμα καθώς η κάλυψη θαλάσσιων πάγων υποχωρεί λόγω της κλιματικής αλλαγής· επισημαίνει την τρωτότητα της φύσης της Αρκτικής και την εξαιρετική δυσκολία καθαρισμού των οικοσυστημάτων μετά από πετρελαιοκηλίδες λόγω εκρήξεων, διαρροών αγωγών ή ναυτικών ατυχημάτων· παροτρύνει την ΕΕ και τα κράτη μέλη της να ζητήσουν παγκόσμιο μορατόριουμ όσον αφορά τις υπεράκτιες δραστηριότητες εξόρυξης πετρελαίου στην Αρκτική·

11. τονίζει την ανάγκη να οικοδομηθούν εκ νέου διεθνείς συμμαχίες ώστε η COP26 να επιτύχει αποτελέσματα υψηλών φιλοδοξιών και υψηλής περιβαλλοντικής ακεραιότητας· καλεί την Επιτροπή και τα κράτη μέλη να συνεργαστούν στενά με περιοχές με σημαντικές εκπομπές, με ευάλωτες κλιματικά χώρες, με τους διατλαντικούς εταίρους και με την βρετανική προεδρία της COP26 για την υποβολή πολιτικών προτάσεων στη διάσκεψη σχετικά με τον τρόπο με τον οποίο οι χώρες θα πρέπει να επιταχύνουν τη δράση τους για τη γεφύρωση του χάσματος φιλοδοξίας προκειμένου να συγκρατηθεί η αύξηση της θερμοκρασίας του πλανήτη κάτω από 1,5 oC· ενθαρρύνει την ΕΕ να αυξήσει τη διπλωματική επιρροή της και τη δημιουργία συμμαχιών με τις αναπτυσσόμενες και τις πλέον ευάλωτες χώρες, προκειμένου να ενεργεί ως γέφυρα μεταξύ των ανεπτυγμένων και των αναπτυσσόμενων χωρών, πράγμα που ιστορικά έχει κρίσιμη σημασία για την επίτευξη των πλέον φιλόδοξων αποτελεσμάτων στις COP·

12. επικροτεί το γεγονός ότι ο πρόεδρος Biden έλαβε μέτρα για την επιστροφή των Ηνωμένων Πολιτειών στη συμφωνία του Παρισιού την πρώτη ημέρα της θητείας του και τη δέσμευσή του να μειώσει τις εκπομπές αερίων του θερμοκηπίου των ΗΠΑ κατά το ήμισυ έως το 2030 σε σύγκριση με τα επίπεδα του 2005 και να επιδιώξει μηδενικές εκπομπές έως το 2050· αναμένει ότι θα ακολουθήσουν έγκαιρα συγκεκριμένα μέτρα πολιτικής και χρηματοδοτικές ροές ώστε να εκπληρωθούν οι δεσμεύσεις των ΗΠΑ· τονίζει τη σημασία της εταιρικής σχέσης ΕΕ-ΗΠΑ και του ηγετικού τους ρόλου για την επίτευξη των στόχων της συμφωνίας του Παρισιού· επισημαίνει ότι η αντιμετώπιση της κλιματικής αλλαγής, της υποβάθμισης του περιβάλλοντος και της απώλειας βιοποικιλότητας, η προώθηση της πράσινης ανάπτυξης και η προστασία των ωκεανών μας βρίσκονται στο επίκεντρο του νέου κοινού διατλαντικού θεματολογίου, και ότι η ΕΕ και οι ΗΠΑ έχουν δεσμευτεί από κοινού να καταβάλουν κάθε δυνατή προσπάθεια για να διατηρήσουν το όριο του 1,5 oC στην αύξηση της θερμοκρασίας του πλανήτη· αναγνωρίζει τις προσπάθειες του Προέδρου Biden για την κλιμάκωση της παγκόσμιας φιλοδοξίας όσον αφορά τη δράση για το κλίμα, μεταξύ άλλων με τη διεξαγωγή της συνόδου κορυφής των ηγετών για το κλίμα τον Απρίλιο του 2021·

13. υπογραμμίζει τον ρόλο της Κίνας ως της δεύτερης μεγαλύτερης οικονομίας στον κόσμο και της χώρας με τις υψηλότερες συνολικές εκπομπές αερίων του θερμοκηπίου· αναγνωρίζει την προθυμία της Κίνας να λειτουργήσει ως εποικοδομητικός παράγοντας στις παγκόσμιες διαπραγματεύσεις για το κλίμα· σημειώνει με ιδιαίτερη ανησυχία, ωστόσο, το συνεχιζόμενο υψηλό επίπεδο εξάρτησης από τον άνθρακα, και ενθαρρύνει την κυβέρνησή της να ασκήσει περαιτέρω πιέσεις για την επιτάχυνση της πράσινης μετάβασης ως βασικής προϋπόθεσης για την επίτευξη των παγκόσμιων στόχων της συμφωνίας του Παρισιού· σημειώνει την ανακοίνωση στην οποία προέβη ο πρόεδρος Xi Jinping τον Σεπτέμβριο του 2020, σύμφωνα με την οποία η Κίνα θα επιτύχει κορύφωση των εκπομπών CO2 πριν από το 2030 και ουδέτερο ισοζύγιο άνθρακα πριν από το 2060· υπογραμμίζει ότι οι δεσμεύσεις αυτές θα πρέπει να καλύπτουν όλες τις εκπομπές αερίων του θερμοκηπίου· αναμένει περαιτέρω δεσμεύσεις, καθώς και συγκεκριμένα μέτρα πολιτικής και ευθυγραμμισμένες χρηματοδοτικές ροές για την επίτευξή τους·

14. τονίζει ότι, σύμφωνα με την IPBES, τα βαθύτερα αίτια των πανδημιών είναι οι ίδιες παγκόσμιες περιβαλλοντικές αλλαγές που οδηγούν στην απώλεια βιοποικιλότητας και την κλιματική αλλαγή, συμπεριλαμβανομένης της αλλαγής της χρήσης γης, της επέκτασης και εντατικοποίησης της γεωργίας, του εμπορίου και της κατανάλωσης άγριων ειδών, καθώς και άλλων παραγόντων· τονίζει ότι η πανδημία έχει καταδείξει τη σημασία της αρχής «Μία υγεία» για τη χάραξη πολιτικής και ότι είναι αναγκαίο να πραγματοποιηθούν μετασχηματιστικές αλλαγές· υπενθυμίζει ότι το προοίμιο της Συμφωνίας του Παρισιού αναγνωρίζει το «δικαίωμα στην υγεία» ως βασικό δικαίωμα· υπογραμμίζει ότι το άρθρο 4 παράγραφος 1 στοιχείο στ) της UNFCCC ορίζει ότι όλα τα συμβαλλόμενα μέρη θα πρέπει να εφαρμόζουν «ενδεδειγμένες μεθόδους, παραδείγματος χάρη εκτιμήσεις επιπτώσεων, που καταρτίζονται και καθορίζονται σε εθνικό επίπεδο, με σκοπό να περιορισθούν στο ελάχιστο οι δυσμενείς επιπτώσεις επί της οικονομίας, της δημόσιας υγείας και της ποιότητας του περιβάλλοντος λόγω έργων ή μέτρων που λαμβάνουν για τον μετριασμό των κλιματικών μεταβολών ή των προσαρμογή σ’ αυτές»· θεωρεί ότι η υγεία θα πρέπει να συνυπολογίζεται στα εθνικά σχέδια προσαρμογής και στις εθνικές ανακοινώσεις που υποβάλλονται στο πλαίσιο της UNFCCC·

15. επισημαίνει ότι η επίτευξη των στόχων της συμφωνίας του Παρισιού και των στόχων της για κλιματική ουδετερότητα απαιτεί τεράστιες επενδύσεις και πρωτοφανή μετασχηματισμό όλων των τομέων των οικονομικών μας· πιστεύει ότι ο εν λόγω μετασχηματισμός προς ένα νέο βιώσιμο οικονομικό μοντέλο μπορεί να επιτευχθεί μόνο εάν διασφαλιστεί δίκαιη μετάβαση, η οποία συνδυάζει την κοινωνική και την οικολογική πρόοδο, βελτιώνει την ευημερία των ανθρώπων και δεν αφήνει κανέναν στο περιθώριο·

COP26 στη Γλασκόβη

16. εκφράζει τη λύπη του για την έλλειψη προόδου στην COP25 στη Μαδρίτη, το 2019, και για την έλλειψη δεσμεύσεων και διαφάνειας από ορισμένα συμβαλλόμενα μέρη· εκφράζει τη λύπη του για το γεγονός ότι η οριστικοποίηση του εγχειριδίου κανόνων της Συμφωνίας του Παρισιού αναβλήθηκε για επόμενη COP και ότι το αποτέλεσμα των συζητήσεων σχετικά με τις απώλειες και τις ζημίες θα μπορούσε να ήταν πιο φιλόδοξο· αναγνωρίζει, παρά τις οργανωτικές δυσκολίες, την πρόοδο που έχει σημειωθεί σε σημαντικές πτυχές, όπως η προώθηση της κοινωνικής διάστασης στο θεματολόγιο για το κλίμα και η τεράστια κινητοποίηση μη κρατικών φορέων·

17. τονίζει ότι είναι ζωτικής σημασίας να διαμορφώσει η COP26 νέα συναίνεση σχετικά με τις δράσεις και τη φιλοδοξία για το κλίμα οι οποίες απαιτούνται για την επίτευξη παγκόσμιας κλιματικής ουδετερότητας έως τα μέσα του αιώνα και ισχυρά βραχυπρόθεσμα και μεσοπρόθεσμα μέτρα πολιτικής·

18. καλεί όλα τα συμβαλλόμενα μέρη της UNFCCC, σε συνεργασία με περιφερειακούς και μη κρατικούς φορείς, ιδιαίτερα την κοινωνία των πολιτών, να συνεισφέρουν εποικοδομητικά στη διαδικασία που θα προηγηθεί της COP26, κατά τη διάρκεια της οποίας χρειάζεται να ενισχυθούν οι ΕΚΣ, προκειμένου να διασφαλιστεί αφενός ότι ευθυγραμμίζονται με τον μακροπρόθεσμο στόχο της συμφωνίας του Παρισιού για τη θερμοκρασία και την καλύτερη διαθέσιμη επιστημονική γνώση, καθώς και με τις συστάσεις των επιστημόνων, και αφετέρου ότι αντικατοπτρίζουν την υψηλότερη δυνατή φιλοδοξία τους· τονίζει ότι, καθώς οι τρέχουσες δεσμεύσεις δεν επαρκούν για την επίτευξη των στόχων της συμφωνίας και οι παγκόσμιες εκπομπές αερίων του θερμοκηπίου πρέπει επειγόντως να κορυφωθούν και στη συνέχεια να μειωθούν δραστικά, όλα τα συμβαλλόμενα μέρη θα πρέπει να εντείνουν τις προσπάθειές τους και να επικαιροποιήσουν τις ΕΚΣ τους, σύμφωνα με τους στόχους της συμφωνίας του Παρισιού, και καλεί ιδίως την ΕΕ και όλα τα κράτη της G20 να αναλάβουν ηγετικό ρόλο σε παγκόσμιο επίπεδο στο θέμα αυτό και να δεσμευτούν επίσης για την επίτευξη κλιματικής ουδετερότητας έως το 2050 το αργότερο·

19. επισημαίνει ότι, σύμφωνα με την έκθεση του 2020 σχετικά με το χάσμα των εκπομπών αερίων του θερμοκηπίου του Προγράμματος των Ηνωμένων Εθνών για το Περιβάλλον (UNEP), οι εκπομπές του πλουσιότερου 1 % του παγκόσμιου πληθυσμού αντιστοιχούν σε περισσότερο από το διπλάσιο του συνδυασμένου μεριδίου του φτωχότερου 50 %· σημειώνει ότι, σύμφωνα με περαιτέρω έρευνες (16), εντός της ΕΕ, το πλουσιότερο 10 % των πολιτών της ΕΕ ήταν υπεύθυνο για σχεδόν το ένα τρίτο των σωρευτικών καταναλωτικών εκπομπών από το 1990 έως το 2015 και ότι, κατά την ίδια περίοδο, οι συνολικές ετήσιες καταναλωτικές εκπομπές του φτωχότερου 50 % των πολιτών της ΕΕ μειώθηκαν κατά 24 %, ενώ αυτές του πλουσιότερου 10 % αυξήθηκαν κατά 3 %· τονίζει την ανάγκη να καλυφθεί πλήρως η ισότητα κατά την εφαρμογή της συμφωνίας του Παρισιού, καθώς και ότι η Ένωση πρέπει να περιορίσει και να μειώσει δραστικά τις εκπομπές, παρέχοντας στήριξη στα φτωχότερα νοικοκυριά, ώστε να διασφαλιστεί η δίκαιη μετάβαση·

20. καλεί την Επιτροπή να συνεργαστεί με άλλες περιοχές με σημαντικές εκπομπές CO2, ώστε να δημιουργηθεί μια διεθνής ομάδα χωρών για το κλίμα, η οποία θα ηγηθεί στην πορεία προς την κλιματική ουδετερότητα, με κοινούς στόχους σχετικά με τη μείωση των εκπομπών αερίων του θερμοκηπίου, την επίτευξη κλιματικής ουδετερότητας έως το 2050 το αργότερο, την καθιέρωση ορισμού ενιαίων προτύπων για τη μέτρηση των εκπομπών, με συγκρίσιμες άμεσες και έμμεσες τιμές CO2 στους τομείς της ενέργειας και της βιομηχανίας, καθώς και την προστασία χωρών οι οποίες είναι πρόθυμες να εφαρμόσουν μέτρα για την προστασία του κλίματος από τα μειονεκτήματα του διεθνή ανταγωνισμού μέσω κοινού μηχανισμού συνοριακής προσαρμογής άνθρακα·

21. τονίζει την ανάγκη να προωθηθούν ενισχυμένα και συντονισμένα τομεακά μέτρα για την απαλλαγή από τις ανθρακούχες εκπομπές, μέσω της ευθυγράμμισης των στόχων και της συνεργασίας μεταξύ των συμβαλλόμενων μερών και άλλων φορέων· καλεί τα συμβαλλόμενα μέρη να ενισχύσουν την εταιρική σχέση του Μαρακές για παγκόσμια δράση για το κλίμα ως χώρο στον οποίο οι μη κρατικοί φορείς και οι υποεθνικές κυβερνήσεις ενθαρρύνονται να αναλάβουν άμεση δράση για το κλίμα με γνώμονα την επιστήμη και στόχους υψηλής φιλοδοξίας, καθώς και προάγεται η από κοινού μάθηση στις διάφορες περιφέρειες, γεωγραφικές περιοχές και τομείς, ώστε να επιταχύνεται η δράση και η χάραξη υποστηρικτικών πολιτικών προς τους στόχους της συμφωνίας του Παρισιού·

22. επισημαίνει ότι είναι ανάγκη να επιλύσει η COP26 τα εκκρεμή σημεία του προγράμματος εργασίας της συμφωνίας του Παρισιού, προκειμένου να δοθεί έμφαση, κατά την επόμενη πενταετία, στην περαιτέρω ανάπτυξη και ενίσχυση της εφαρμογής και της λειτουργίας της στην πράξη· καλεί επιτακτικά όλα τα συμβαλλόμενα μέρη να τακτοποιήσουν τα ζητήματα που εκκρεμούν για την οριστικοποίηση του εγχειριδίου κανόνων της συμφωνίας του Παρισιού, ειδικότερα όσον αφορά τη διαφάνεια, τα κοινά χρονοδιαγράμματα και τους συνεργατικούς μηχανισμούς δυνάμει του άρθρου 6, με σκοπό να διασφαλιστεί διαφάνεια και ισχυρή περιβαλλοντική ακεραιότητα και να επιτευχθεί το υψηλότερο δυνατό επίπεδο φιλοδοξίας·

23. καλεί την Επιτροπή και τα κράτη μέλη να υποστηρίξουν αυστηρούς και σταθερούς διεθνείς κανόνες όσον αφορά το άρθρο 6 της συμφωνίας του Παρισιού, με βάση τις αρχές του Σαν Χοσέ· επισημαίνει ειδικότερα την ανάγκη να ενθαρρυνθεί η διεθνής συνεργασία, αποφεύγοντας παράλληλα κάθε μορφή διπλής καταμέτρησης, προκειμένου να διασφαλιστεί η περιβαλλοντική ακεραιότητα με πραγματικές, πρόσθετες, μετρήσιμες, μόνιμες και ανεξάρτητα επαληθευμένες μειώσεις των εκπομπών, να διασφαλιστεί ότι καμία μονάδα που εκδίδεται δυνάμει του πρωτοκόλλου του Κιότο δεν μπορεί να προσμετρηθεί σε υφιστάμενες και μελλοντικές ΕΚΣ, καθώς και να διασφαλιστεί η προστασία των ανθρωπίνων δικαιωμάτων· επαναλαμβάνει τη στήριξή του για τη χρήση μεριδίου των εσόδων στο πλαίσιο των μηχανισμών του άρθρου 6, ώστε να χρηματοδοτηθεί το Ταμείο Προσαρμογής· επαναλαμβάνει τη στήριξή του στη θέσπιση πενταετούς χρονικού πλαισίου και καλεί την ΕΕ να εγκρίνει θέση υπέρ μιας συμφωνίας για ένα κοινό πενταετές χρονικό πλαίσιο προκειμένου να επιταχυνθεί ο ρυθμός της δράσης για το κλίμα·

24. ζητεί να τεθεί σε λειτουργία το ενισχυμένο πλαίσιο διαφάνειας, το οποίο κατοχυρώνει τις αρχές της διαφάνειας, της ακρίβειας, της συνέπειας, της συγκρισιμότητας και της πληρότητας·

25. επισημαίνει ότι οι άνθρωποι επηρεάζονται από την κλιματική αλλαγή, και με διαφορετικούς τρόπους από παράγοντες όπως το φύλο, η ηλικία, η αναπηρία, η εθνότητα και η φτώχεια, και ότι οι υπάρχουσες ανισότητες που βασίζονται στο φύλο του ατόμου μπορούν να αυξήσουν την τρωτότητα του εν λόγω ατόμου στις αναπόφευκτες επιπτώσεις της κλιματικής αλλαγής, συμπεριλαμβανομένων των φυσικών κινδύνων· εκφράζει, επομένως, ικανοποίηση για την έγκριση του βελτιωμένου προγράμματος εργασίας της Λίμα για το φύλο και του σχεδίου δράσης για θέματα φύλου στην COP25 στη Μαδρίτη και ζητεί την ταχεία υλοποίησή τους· πιστεύει ότι ο μετασχηματισμός προς μια βιώσιμη κοινωνία πρέπει να γίνει χωρίς αποκλεισμούς, με δίκαιο και ισότιμο τρόπο, και ότι η ισόρροπη εκπροσώπηση ανδρών και γυναικών και η ενδυνάμωση του ρόλου των γυναικών και των κοριτσιών συμβάλλουν καθοριστικά στον εν λόγω μετασχηματισμό· τονίζει την ανάγκη για αποτελεσματικότερη ενσωμάτωση της διάστασης του φύλου σε όλους τους σχετικούς στόχους και σκοπούς· καλεί εκ νέου την Επιτροπή να καθορίσει ένα συγκεκριμένο σχέδιο δράσης για την υλοποίηση των δεσμεύσεων του ανανεωμένου σχεδίου δράσης για θέματα φύλου και να δημιουργήσει ένα μόνιμο σημείο επαφής της ΕΕ για θέματα φύλου και κλιματικής αλλαγής, με επαρκείς δημοσιονομικούς πόρους, για την υλοποίηση και παρακολούθηση της υπεύθυνης όσον αφορά τη διάσταση του φύλου κλιματικής δράσης στην ΕΕ και παγκοσμίως (17)· πιστεύει ότι αυτό θα μπορούσε να αποτελέσει παράδειγμα προς άλλα συμβαλλόμενα μέρη να εγκρίνουν παρόμοια μέτρα·

26. εκφράζει ικανοποίηση για το γεγονός ότι όλα τα συμβαλλόμενα μέρη λαμβάνουν ολοένα περισσότερο υπόψη το φύλο στις ΕΚΣ τους και καλεί όλα τα μέρη να εγκρίνουν χρηματοδότηση για το κλίμα και ΕΚΣ οι οποίες ενσωματώνουν τη διάσταση του φύλου και είναι κοινωνικά δίκαιες προκειμένου να επιτευχθεί κλιματική δικαιοσύνη· καλεί την Επιτροπή και τα κράτη μέλη να αυξήσουν τη συνοχή μεταξύ της στήριξης για τα φύλα και το κλίμα μέσω της μέσων εξωτερικής δράσης και μέσω της Ευρωπαϊκής Τράπεζας Επενδύσεων (ΕΤΕπ), μεταξύ άλλων μέσω της ενίσχυσης της συμμετοχής των γυναικών και των οργανώσεων γυναικών στη διακυβέρνηση και τη λήψη αποφάσεων, της πρόσβασης αυτών σε χρηματοδότηση και σε προγράμματα τα οποία στηρίζουν τον ρόλο των γυναικών στην κλιματική διακυβέρνηση, και ιδίως τομείς όπως η γεωργία και η δασοπονία, με ιδιαίτερη εστίαση στις ιθαγενείς γυναίκες·

27. εκφράζει την ανησυχία του για τον πιθανό αντίκτυπο των ταξιδιωτικών και άλλων περιορισμών που συνδέονται με την COVID-19 στη δίκαιη και ισορροπημένη συμμετοχή στην COP26· καλεί τη βρετανική προεδρία της COP26 να λάβει όλα τα αναγκαία μέτρα για να εξασφαλίσει ευρεία και χωρίς αποκλεισμούς συμμετοχή, τηρώντας πλήρως τα υγειονομικά μέτρα· θεωρεί ότι θα πρέπει να καταβληθεί κάθε δυνατή προσπάθεια για να διασφαλιστεί ότι όλες οι αναπτυσσόμενες χώρες, ιδίως οι λιγότερο ανεπτυγμένες χώρες και τα αναπτυσσόμενα μικρά νησιωτικά κράτη, θα μπορούν να συμμετέχουν στην COP26, και καλεί την Προεδρία του Ηνωμένου Βασιλείου να υπερβεί τα εμπόδια στη συμμετοχή που συνδέονται με την πανδημία·

28. υπενθυμίζει τη σημασία της συμμετοχής όλων των χωρών στις διαδικασίες λήψης αποφάσεων στο πλαίσιο της UNFCCC· τονίζει ότι η τρέχουσα διαδικασία λήψης αποφάσεων στο πλαίσιο της UNFCCC πρέπει να βελτιωθεί προκειμένου να επιτρέπει μεγαλύτερη συμμετοχή των εκπροσώπων από φτωχές και ευάλωτες χώρες· επαναλαμβάνει την έκκλησή του προς την αντιπροσωπεία της ΕΕ στις COP να ενισχύσει τη συνεργασία με τους εκπροσώπους των ευάλωτων χωρών·

29. επαναλαμβάνει τη στήριξή του για την καθιέρωση μιας συγκεκριμένης πολιτικής σύγκρουσης συμφερόντων στο πλαίσιο της UNFCCC και καλεί την Επιτροπή και τα κράτη μέλη να αναλάβουν ηγετικό ρόλο στην εν λόγω διαδικασία·

30. είναι της άποψης ότι η ΕΕ έχει ιστορική ευθύνη να αποτελέσει το πιο φιλόδοξο συμβαλλόμενο μέρος της συμφωνίας του Παρισιού, μέσα από τις δικές της δεσμεύσεις αλλά και τη συνδρομή σε άλλους, και οφείλει να αναγνωρίσει και να ανταποκριθεί στις δεσμεύσεις της απέναντι στο κλίμα και το περιβάλλον· υπενθυμίζει την αρχή των «κοινών αλλά διαφοροποιημένων ευθυνών και αντίστοιχων ικανοτήτων», η οποία παρέχει στην Ένωση και στα κράτη μέλη ιδιαίτερη ευθύνη καθώς και ικανότητα δράσης·

Μια φιλόδοξη ενωσιακή πολιτική για το κλίμα, και το μακροπρόθεσμο όραμα

31. επισημαίνει την έγκριση του ευρωπαϊκού νόμου για το κλίμα· επισημαίνει την έγκριση του ευρωπαϊκού νόμου για το κλίμα· προσδοκά ότι η Ευρωπαϊκή Πράσινη Συμφωνία, και δη η νομοθετική δέσμη Fit for 2030, θα υλοποιήσει τα απαραίτητα μέτρα ώστε η ΕΕ και τα κράτη μέλη της να συμμορφωθούν πλήρως με τη συμφωνία του Παρισιού· θεωρεί υψίστης σημασίας να δώσει η ΕΕ το παράδειγμα και να στείλει σαφές μήνυμα στην COP26 ότι είναι έτοιμη να ενισχύσει τις ΕΚΣ και τη συμβολή της στη συμφωνία του Παρισιού, ζητεί δε το ίδιο επίπεδο δέσμευσης από τα άλλα συμβαλλόμενα μέρη·

32. τονίζει ότι ένα τμήμα της ΕΕ ανήκει στις περιοχές του κόσμου που πλήττονται περισσότερο από την κλιματική αλλαγή· σημειώνει ότι η λεκάνη της Μεσογείου θερμαίνεται 20 % ταχύτερα σε σχέση με τον παγκόσμιο μέσο όρο και ότι η περιοχή αποτελεί ένα από τα κύρια κομβικά σημεία της κλιματικής αλλαγής στον κόσμο, όπου 250 εκατομμύρια άνθρωποι προβλέπεται να είναι «φτωχοί σε νερό» εντός 20 ετών ( 18 ) · υπογραμμίζει ότι η Μεσόγειος μετατρέπεται στην ταχύτερα θερμαινόμενη θάλασσα στον κόσμο ( 19 ) , γεγονός που ενέχει συνέπειες για σημαντικούς οικονομικούς τομείς και ολόκληρο το θαλάσσιο οικοσύστημα και οδηγεί σε μη αναστρέψιμες μεταβολές στο οικοσύστημα και τα είδη· καλεί την ΕΕ να αναλάβει επειγόντως δράση και να συνεργαστεί με τους εταίρους της στην Μεσόγειο, ώστε να εργαστεί για φιλόδοξα μέτρα προσαρμογής και να ηγηθεί στις δράσεις μετριασμού·

33. τονίζει ότι η επιτυχία της Ευρωπαϊκής Πράσινης Συμφωνίας εξαρτάται από την επιτυχημένη παγκοσμιοποίηση των σχετικών προτύπων και κανόνων της, σε συνεργασία με τρίτες χώρες· υπενθυμίζει τα συμπεράσματα του Συμβουλίου του Ιανουαρίου 2021 και τον στόχο της Ευρωπαϊκής Επιτροπής όσον αφορά την ενίσχυση του ρόλου της Ένωσης ως παγκόσμιου παράγοντα· ζητεί να αναπτυχθεί μια λειτουργική και συνεκτική στρατηγική διπλωματία για την Ευρωπαϊκή Πράσινη Συμφωνία πριν από την COP27 στην Αφρική·

34. υπογραμμίζει ότι είναι σημαντικό να μειωθεί πραγματικά το περιβαλλοντικό αποτύπωμα της ΕΕ ώστε να εκπληρωθούν οι δεσμεύσεις μας για το κλίμα σε παγκόσμιο επίπεδο· σημειώνει, ωστόσο, ότι δεν υπάρχει τυπικός δείκτης της ΕΕ για τη μέτρηση του σημερινού περιβαλλοντικού μας αποτυπώματος και καλεί την Επιτροπή και τον Ευρωπαϊκό Οργανισμό Περιβάλλοντος να καθιερώσουν έναν δείκτη τέτοιου είδους·

35. καλεί εκ νέου την Επιτροπή, μετά την έγκριση του ευρωπαϊκού νόμου για το κλίμα και λαμβάνοντας υπόψη τον σημαντικό ρόλο των φυσικών καταβοθρών άνθρακα στην επίτευξη της κλιματικής ουδετερότητας, να προτείνει έναν φιλόδοξο επιστημονικά τεκμηριωμένο στόχο της ΕΕ για το 2030 όσον αφορά την εξάλειψη των εκπομπών αερίων του θερμοκηπίου από τις φυσικές καταβόθρες άνθρακα, ο οποίος θα πρέπει να συνάδει με τη στρατηγική για τη βιοποικιλότητα για το 2030 και να κατοχυρώνεται στη νομοθεσία· υπενθυμίζει, επιπλέον, ότι η ταχεία μείωση των εκπομπών πρέπει να παραμείνει προτεραιότητα·

36. τονίζει την ανάγκη να ενσωματωθούν φιλόδοξοι στόχοι για το κλίμα σε όλες τις ενωσιακές πολιτικές· ζητεί από την Επιτροπή να επικαιροποιήσει τον τρόπο με τον οποίο διενεργεί εκτιμήσεις επιπτώσεων σε όλους τους τομείς πολιτικής της ΕΕ, ώστε να διασφαλιστεί η πλήρης εφαρμογή του άρθρου 6 παράγραφος 4 του ευρωπαϊκού νόμου για το κλίμα· λαμβάνει υπόψη τις νέες πρωτοβουλίες που περιλαμβάνονται στην πρόσφατη ανακοίνωση της Επιτροπής με τίτλο «Βελτίωση της νομοθεσίας: συνένωση δυνάμεων για τη θέσπιση καλύτερων νόμων» ( 20 ) , ιδίως τη συμπερίληψη της ανάλυσης με βάση την αρχή της «μη πρόκλησης σοβαρής βλάβης» στις εκτιμήσεις επιπτώσεων, που αποτελεί ένα θετικό πρώτο βήμα εν προκειμένω·

37. υπογραμμίζει τον κεντρικό ρόλο που διαδραματίζουν η ενεργειακή απόδοση και οι ανανεώσιμες πηγές ενέργειας για τη μετάβαση σε μια οικονομία κλιματικής ουδετερότητας· αναγνωρίζει την πρόοδο που έχει επιτευχθεί όσον αφορά τη δημιουργία ανανεώσιμων πηγών ενέργειας· σημειώνει την πρόταση της Επιτροπής για την αναθεώρηση της οδηγίας για τις ανανεώσιμες πηγές ενέργειας στο πλαίσιο της δέσμης μέτρων «Προσαρμογή στον στόχο του 55 %» και υπογραμμίζει τη σημασία της αύξησης των στόχων ανανεώσιμης ενέργειας και ενεργειακής απόδοσης για την επίτευξη κλιματικής ουδετερότητας έως το 2050 το αργότερο και τη συμμόρφωση με τη συμφωνία του Παρισιού, αξιοποιώντας την ευκαιρία της τρέχουσας μείωσης του κόστους των τεχνολογιών ανανεώσιμης ενέργειας και αποθήκευσης·

38. σημειώνει την πρόταση της Επιτροπής για αναθεώρηση του πλαισίου χρήσης γης, αλλαγής χρήσης γης και δασοπονίας (LULUCF) στο πλαίσιο της δέσμης μέτρων «Προσαρμογή στον στόχο του 55 %» και υπογραμμίζει τη σημασία της αύξησης των φυσικών καταβοθρών, ενθαρρύνοντας λύσεις βασισμένες στο οικοσύστημα, λαμβάνοντας παράλληλα υπόψη την αξία των διαφόρων οικοσυστημάτων για τη βιοποικιλότητα, καθώς και την ποσότητα άνθρακα που εξακολουθεί να αφαιρείται και να αποθηκεύεται, προκειμένου να επιτευχθεί κλιματική ουδετερότητα έως το 2050 το αργότερο·

39. πιστεύει ότι οι κλιματικές και σχετικές ενεργειακές πολιτικές θα πρέπει να αντικατοπτρίζουν τα πιο πρόσφατα επιστημονικά δεδομένα όσον αφορά τα οικοσυστήματα και τις διάφορες δεξαμενές άνθρακα και την πραγματική τους αξία για τον περιορισμό και την προσαρμογή στην κλιματική αλλαγή· είναι της γνώμης ότι οι λύσεις με βάση τη φύση και οι προσεγγίσεις με βάση τα οικοσυστήματα, καθώς αι η αποκατάσταση και διατήρηση των οικοσυστημάτων και της βιοποικιλότητας, αποτελούν ζωτικής σημασίας καταλύτες για τον μετριασμό της κλιματικής αλλαγής και την προσαρμογή σε αυτήν· ζητεί περισσότερα δεδομένα σχετικά με τις περιοχές εντός και εκτός των πλούσιων σε άνθρακα και είδη οικοσυστημάτων και σχετικά με την ποιότητα των μέτρων διαχείρισης, προστασίας και αποκατάστασης της διατήρησης, προκειμένου να τεκμηριωθεί η λήψη αποφάσεων σχετικά με τις προτεραιότητες αποκατάστασης, καθώς και σχετικά με τα μέτρα και τις πολιτικές για την καταπολέμηση της κλιματικής αλλαγής και της απώλειας της βιοποικιλότητας·

40. υπογραμμίζει ότι όλες οι πολιτικές για το κλίμα θα πρέπει να ασκούνται σύμφωνα με την αρχή της δίκαιης μετάβασης και την αρχή «ο ρυπαίνων πληρώνει» μέσω της σταδιακής κατάργησης οιωνδήποτε επιζήμιων για το περιβάλλον επιδοτήσεων, και σε στενή συνεργασία με όλους τους ενδιαφερόμενους φορείς, συμπεριλαμβανομένης της κοινωνίας των πολιτών, των κοινωνικών εταίρων και του ιδιωτικού τομέα, χωρίς κανείς να μένει κανένας πίσω· θεωρεί, ως εκ τούτου, ότι η αύξηση της διαφάνειας, η ενίσχυση των κοινωνικών εταιρικών σχέσεων και της συμμετοχής της κοινωνίας των πολιτών σε τοπικό, περιφερειακό, εθνικό και ενωσιακό επίπεδο αποτελεί θεμελιώδες στοιχείο για την επίτευξη κλιματικής ουδετερότητας σε όλους τους τομείς της κοινωνίας, με δίκαιο και κοινωνικά βιώσιμο τρόπο, χωρίς αποκλεισμούς· υπενθυμίζει ότι το άρθρο 10 του ευρωπαϊκού νόμου για το κλίμα παρέχει εργαλεία με στόχο την κατάρτιση τομεακών ενδεικτικών χαρτών πορείας για την εθελοντική απαλλαγή των τομέων με τις μεγαλύτερες εκπομπές από τις ανθρακούχες εκπομπές εντός της ΕΕ και παροτρύνει την Επιτροπή να συνεργαστεί με τους εν λόγω τομείς προκειμένου να διευκολύνει τους εν λόγω χάρτες πορείας·

41. τονίζει ότι τα μέτρα που λαμβάνονται για τον μετριασμό ή την προσαρμογή στην κλιματική αλλαγή δεν πρέπει να οδηγούν στην επιδείνωση άλλων υπαρκτών περιβαλλοντικών προβλημάτων ή στη δημιουργία νέων, τόσο εντός της ΕΕ όσο και σε τρίτες χώρες· εφιστά την προσοχή, εν προκειμένω, στους περιβαλλοντικούς κινδύνους που συνδέονται είτε με την αυξανόμενη ζήτηση για ορισμένες κρίσιμες πρώτες ύλες που είναι απαραίτητες για τη μετάβαση σε μια οικονομία χαμηλών εκπομπών διοξειδίου του άνθρακα είτε με τη «γεωμηχανική» και καλεί την Επιτροπή να λάβει υπόψη τους εν λόγω κινδύνους στις ενέργειές της και, σύμφωνα με την αρχή της προφύλαξης, να επιδιώξει να τους ελαχιστοποιήσει·

42. πιστεύει ότι η φιλόδοξη εφαρμογή της δέσμης μέτρων για την ανάκαμψη, του Next Generation EU, με τη μορφή βιώσιμων πολιτικών, προσφέρει πολλά πλεονεκτήματα όσον αφορά την προώθηση της ανάπτυξης κατά τη διάρκεια της οικονομικής κάμψης, όπως δημιουργία νέων θέσεων εργασίας, παροχή υψηλότερων βραχυπρόθεσμων δημοσιονομικών πολλαπλασιαστών και δημιουργία υψηλότερων μακροπρόθεσμων εξοικονομήσεων δαπανών, καθώς και αποτελεί ευκαιρία για να αντιληφθούν οι άλλες χώρες τα οφέλη για τις οικονομίες τους· ενθαρρύνει την Επιτροπή, το Συμβούλιο και τα κράτη μέλη να μεγιστοποιήσουν τις δυνατότητες της δέσμης μέτρων όσον αφορά την υποστήριξη της πράσινης μετάβασης·

43. επισημαίνει ότι θα πρέπει να υποστηρίζεται η βιώσιμη οικονομική ανάπτυξη και η ανάπτυξη νέων πράσινων τεχνολογιών, καθώς μπορούν να λειτουργήσουν ως σημαντικοί μοχλοί για τον μετριασμό της κλιματικής αλλαγής·

Προσαρμογή στην κλιματική αλλαγή, απώλειες και ζημίες

44. επαναλαμβάνει ότι η δράση για την προσαρμογή αποτελεί αναπόφευκτη αναγκαιότητα για όλες τις χώρες που επιθυμούν να ελαχιστοποιήσουν τις αρνητικές επιπτώσεις της κλιματικής αλλαγής και να επιτύχουν ανθεκτικότητα στην κλιματική αλλαγή, καθώς και βιώσιμη ανάπτυξη, σημειώνοντας τις ιδιαίτερες τρωτότητες των αναπτυσσόμενων χωρών όσον αφορά την κλιματική αλλαγή, ειδικότερα των λιγότερο ανεπτυγμένων χωρών και των αναπτυσσόμενων μικρών νησιωτικών κρατών· καλεί την ΕΕ και τα κράτη μέλη να εντείνουν τη δράση για την προσαρμογή και να επιδιώξουν τη συμμετοχή των τοπικών αρχών, προκειμένου να τηρηθούν πλήρως οι δεσμεύσεις που απορρέουν από τη συμφωνία του Παρισιού και να διασφαλιστεί ότι οι ενωσιακές πολιτικές για την προσαρμογή ανταποκρίνονται στην παγκοσμίως ηγετική θέση της ΕΕ όσον αφορά τον μετριασμό της κλιματικής αλλαγής· χαιρετίζει, εν προκειμένω, τη νέα στρατηγική της ΕΕ για την προσαρμογή, τη σύνδεση με τη στρατηγική της ΕΕ για τη βιοποικιλότητα και το νέο ρυθμιστικό πλαίσιο σχετικά με την προσαρμογή που απορρέουν από τον ευρωπαϊκό νόμο για το κλίμα και ζητεί να υλοποιηθούν με φιλόδοξο τρόπο, συμπεριλαμβανομένων των διεθνών συνιστωσών τους·

45. τονίζει ότι στη στρατηγική της ΕΕ για την προσαρμογή στην κλιματική αλλαγή, η οποία εγκρίθηκε από την Επιτροπή στις 24 Φεβρουαρίου 2021, εκφράζεται ο στόχος της Επιτροπής να αυξήσει τους πόρους και να κινητοποιήσει περαιτέρω χρηματοδότηση μεγαλύτερης κλίμακας για την προσαρμογή, καθώς και ότι απαιτείται μεγαλύτερη προσοχή για να διασφαλιστεί ότι οι χρηματοδοτικοί πόροι φθάνουν στις πλέον ευάλωτες κοινότητες στις αναπτυσσόμενες χώρες·

46. χαιρετίζει το νέο κανονιστικό πλαίσιο για την προσαρμογή στην κλιματική αλλαγή σύμφωνα με το άρθρο 4 του ευρωπαϊκού νόμου για το κλίμα· τονίζει ότι απαιτούνται πρόσθετα κανονιστικά μέτρα, με σαφείς στόχους και ορόσημα, ώστε να ενισχυθεί η ικανότητα προσαρμογής και η ανθεκτικότητα και να ελαχιστοποιηθεί η τρωτότητα στην κλιματική αλλαγή·

47. υπογραμμίζει ότι, παρόλο που η κλιματική αλλαγή αποτελεί παγκόσμιο πρόβλημα, κάθε περιοχή θα επηρεάζεται διαφορετικά και ότι τα όργανα διακυβέρνησης σε τοπικό επίπεδο, δεδομένου ότι βρίσκονται εγγύτερα στον πληθυσμό, αποτελούν συχνά τις πλέον ενδεδειγμένες οντότητες για την ανάπτυξη στρατηγικών προσαρμογής με τις οποίες θα αντιμετωπιστεί το πρόβλημα·

48. επισημαίνει ότι οι πράσινες υποδομές συμβάλλουν στην προσαρμογή στην κλιματική αλλαγή μέσω της προστασίας του φυσικού κεφαλαίου, της διατήρησης των φυσικών οικοτόπων και των ειδών, της καλής οικολογικής κατάστασης, της διαχείρισης των υδάτων και της επισιτιστικής ασφάλειας·

49. επισημαίνει τον καταστροφικό περιβαλλοντικό, κοινωνικό και οικονομικό αντίκτυπο της απερήμωσης και την ανάγκη για κοινές προσεγγίσεις, ώστε να μπορέσουμε να δράσουμε προληπτικά και να αντιμετωπίσουμε καταλλήλως το φαινόμενο αυτό, αλλά και να προσαρμοστούμε σε αυτό· υπογραμμίζει, επομένως, τη σημασία της διαθεσιμότητας νερού όσον αφορά τον μετριασμό της κλιματικής αλλαγής και την προσαρμογή σε αυτήν, δεδομένου ότι το νερό στο έδαφος όχι μόνο καθιστά δυνατή την καλλιέργεια φυτών που δεσμεύουν και συγκρατούν το διοξείδιο του άνθρακα, αλλά βελτιώνει και τη ζωή των μικροοργανισμών, με αποτέλεσμα να αυξάνεται η περιεκτικότητα του εδάφους σε οργανική ύλη και να βελτιώνεται, εγγενώς, η ικανότητα δέσμευσης διοξειδίου του άνθρακα στο έδαφος· τονίζει ότι, στο πλαίσιο της προσαρμογής στην κλιματική αλλαγή, είναι ανάγκη να δοθεί ιδιαίτερη προσοχή στη διαχείριση των υδάτων· τονίζει την ανάγκη για ταχεία και πλήρη εφαρμογή της οδηγίας-πλαισίου της ΕΕ για τα ύδατα ( 21 ) , προκειμένου να επιτευχθούν οι στόχοι της και να βελτιωθεί η διαχείριση αυτού του πόρου·

50. επισημαίνει ότι είναι εξαιρετικά σημαντικό να αναγνωριστεί η πραγματική αξία του νερού και ο ρόλος που αυτό διαδραματίζει στον μετριασμό της κλιματικής αλλαγής και την προσαρμογή σε αυτήν, ώστε να αντιμετωπιστούν οι επιπτώσεις της κλιματικής αλλαγής στην ποιότητα των υδάτων και να επιτευχθεί κλιματική ουδετερότητα· αναγνωρίζει ότι η διαφοροποίηση των υδάτινων πόρων, η αποτελεσματικότητα των υδάτων, η κυκλική διαχείριση των υδάτων, οι λύσεις με βάση τη φύση, οι ψηφιακές λύσεις για παρακολούθηση, εποπτεία και ανάλυση των υδάτων, καθώς και η πρόσβαση σε πόσιμο νερό και αποχέτευση συμβάλλουν στη μείωση της ρύπανσης και των εκπομπών CO2·

51. επισημαίνει ότι στο προοίμιο της συμφωνίας του Παρισιού αναγνωρίζεται η βασική προτεραιότητα της εξασφάλισης της επισιτιστικής ασφάλειας και της εξάλειψης της πείνας, καθώς και ο ιδιαίτερα ευάλωτος χαρακτήρας των συστημάτων παραγωγής τροφίμων σε σχέση με τις δυσμενείς επιπτώσεις της κλιματικής αλλαγής· υπενθυμίζει ότι στο άρθρο 2 παράγραφος 1 στοιχείο β) της UNFCCC αναφέρεται ότι η αύξηση της ικανότητας προσαρμογής στις δυσμενείς επιπτώσεις της κλιματικής αλλαγής και η ενίσχυση της ανθεκτικότητας στις κλιματικές μεταβολές και της ανάπτυξης με χαμηλές εκπομπές αερίων του θερμοκηπίου θα πρέπει να γίνει με τρόπο που δεν απειλεί την παραγωγή τροφίμων· καλεί όλα τα μέρη να λάβουν δεόντως υπόψη την επισιτιστική ασφάλεια στα εθνικά σχέδια προσαρμογής·

52. τονίζει ότι είναι σημαντικό να υιοθετηθεί μια προσέγγιση βάσει πολλαπλών κινδύνων σε επίπεδο συστημάτων, προκειμένου να αξιολογηθούν οι κίνδυνοι για το κλίμα και οι ανάγκες και δράσεις για την προσαρμογή, καθώς και η ανάγκη για βελτίωση των συστημάτων μέτρησης της προσαρμογής βάσει κινδύνων και ενίσχυση της τεχνικής και οικονομικής στήριξης προς τις χώρες, ώστε να αναπτυχθούν αποδοτικά έργα με πρόσβαση σε μεγαλύτερη χρηματοδότηση για την προσαρμογή·

53. τάσσεται υπέρ της επανεξέτασης του συνολικού στόχου για την προσαρμογή και τονίζει ότι είναι ανάγκη ο εν λόγω στόχος να μεταφραστεί σε μετρήσιμα αποτελέσματα με βάση τη βαθύτερη κατανόηση των κινδύνων σε πολλαπλά επίπεδα, τη διαθεσιμότητα συνεκτικών και συγκρίσιμων δεδομένων και τη χρήση ποσοτικών και ποιοτικών δεδομένων σχετικά με την πρόοδο της ανθεκτικότητας στην πορεία του χρόνου·

54. καλεί την COP26 να θέσει πλήρως σε λειτουργία το δίκτυο του Σαντιάγο για τις απώλειες και τις ζημίες, το οποίο ξεκίνησε στην COP25, ώστε αυτό να προωθήσει αποτελεσματικά την τεχνική βοήθεια για τις αναπτυσσόμενες χώρες με στόχο την αποτροπή, την ελαχιστοποίηση και την αντιμετώπιση των απωλειών και των ζημιών και να παράσχει λειτουργίες οι οποίες βασίζονται στις συχνότερες προκλήσεις και τα κενά που αντιμετωπίζουν οι αναπτυσσόμενες χώρες, συμπεριλαμβανομένης της έλλειψης ικανοτήτων, χρηματοδότησης και στήριξης· πιστεύει ότι το δίκτυο του Σαντιάγο θα πρέπει να ενσωματωθεί στις δομές της UNFCCC και να χρηματοδοτείται με προβλέψιμο και αξιόπιστο τρόπο από ανεπτυγμένες χώρες, με αξιοποίηση απόψεων των συμβαλλόμενων μερών της UNFCCC και παρατηρητών·

55. σημειώνει ότι το άρθρο 8 της Συμφωνίας του Παρισιού σχετικά με τις απώλειες και τις ζημίες ορίζει ότι τα συμβαλλόμενα μέρη θα πρέπει να υιοθετήσουν μια συνεργατική προσέγγιση όσον αφορά τις απώλειες και τις ζημίες που σχετίζονται με τις δυσμενείς συνέπειες της κλιματικής αλλαγής· τονίζει, επομένως, τη σημασία της συνολικής υποστηρικτικής δράσης σε τομείς που είναι ιδιαίτερα ευάλωτοι στον αντίκτυπο της κλιματικής αλλαγής, όπως τις παράκτιες περιοχές και τα νησιά, και όπου η ικανότητα προσαρμογής είναι περιορισμένη·

56. τονίζει ότι η κλιματική αλλαγή και η περιβαλλοντική υποβάθμιση αλληλεπιδρούν ολοένα περισσότερο με τις κύριες αιτίες του εκτοπισμού των ανθρώπων· εκφράζει την υποστήριξή του προς την ειδική ομάδα εργασίας για τους εκτοπισμούς πληθυσμών του διεθνούς μηχανισμού της Βαρσοβίας για τις απώλειες και τις ζημίες (WIM Excom) και την καλεί να εντείνει τις δραστηριότητές της και να εξασφαλίσει μεγαλύτερο βαθμό συμπερίληψης των ΛΑΧ και των ΑΜΝΚ· ζητεί να δοθεί μεγαλύτερη έμφαση στους εκτοπισμούς πληθυσμών λόγω κλίματος στο πλαίσιο μελλοντικών COP·

Λύσεις με βάση τη φύση και προσεγγίσεις με βάση τα οικοσυστήματα για την κλιματική αλλαγή

57. υπενθυμίζει ότι η κλιματική αλλαγή είναι ένας από τους κύριους άμεσους μοχλούς της απώλειας βιοποικιλότητας και της υποβάθμισης του εδάφους, και ότι η απώλεια βιοποικιλότητας και η κλιματική αλλαγή είναι αλληλένδετες και οξύνονται μεταξύ τους, αντιπροσωπεύοντας ίσες απειλές για τον πλανήτη· υπογραμμίζει ότι, τις επόμενες δεκαετίες, προβλέπεται να καταστούν κρίσιμες οι αρνητικές επιπτώσεις της κλιματικής αλλαγής στη φύση και τη βιοποικιλότητα, στα οικοσυστήματα, στη διαθεσιμότητα νερού, στους ωκεανούς και στην επισιτιστική ασφάλεια· επαναλαμβάνει ότι η αυστηρή διατήρηση και αποκατάσταση των οικοσυστημάτων με υψηλά επίπεδα ανθρακούχων εκπομπών, όπως οι τυρφώνες, οι υγρότοποι, οι βοσκότοποι, και τα οικοσυστήματα γαλάζιου άνθρακα, όπως τα αλατούχα έλη, η θαλάσσια βλάστηση και τα μαγκρόβια, καθώς και τα ανέπαφα δάση, αποτελεί επιλογή ανάληψης δράσης με άμεσο αντίκτυπο, και ότι προσφέρει ευρύ φάσμα οφελών μετριασμού και προσαρμογής· λαμβάνοντας υπόψη ότι, όταν υποβαθμίζονται ή καταστρέφονται, τα οικοσυστήματα γαλάζιου άνθρακα εκπέμπουν τον άνθρακα που αποθηκεύουν εδώ και αιώνες στην ατμόσφαιρα και στους ωκεανούς, ο οποίος στη συνέχεια καθίσταται πηγή εκπομπών αερίων του θερμοκηπίου· επισημαίνει ότι ορισμένα μέτρα που θα μπορούσαν να μετριάσουν την κλιματική κρίση θα μπορούσαν να είναι επιζήμια για τη βιοποικιλότητα και υπογραμμίζει την ανάγκη να αντιμετωπιστούν από κοινού η κλιματική κρίση και η κρίση απώλειας βιοποικιλότητας· προτείνει, επομένως, ένα επαρκώς χρηματοδοτούμενο κοινό πρόγραμμα εργασίας CBD-UNFCCC για τον προσδιορισμό και την ενθάρρυνση δράσεων συνέργειας·

58. τονίζει ότι, παρά την αυξανόμενη συναίνεση στη UNFCCC και τη CBD όσον αφορά την ανάγκη ανάληψης ολοκληρωμένης δράσης σε εθνικό και τοπικό επίπεδο για την ταυτόχρονη αντιμετώπιση της βιοποικιλότητας και της κλιματικής αλλαγής, εξακολουθούν να μην υπάρχουν λύσεις με βάση τη φύση σε πολλές εθνικές δεσμεύσεις για το κλίμα και στρατηγικές χωρών· πιστεύει ότι μια πολυμερής πλατφόρμα για λύσεις που βασίζονται στη φύση θα μπορούσε να συμβάλει στην ενίσχυση των συνεργειών μεταξύ πολυμερών διεθνών συμβάσεων για τη βιοποικιλότητα και την κλιματική αλλαγή και να στηρίξει την επίτευξη των ΣΒΑ του ΟΗΕ·

59. τονίζει την ανάγκη για ανάπτυξη συνεργειών μεταξύ της στρατηγικής της ΕΕ για τη βιοποικιλότητα για το 2030 και της δράσης για το κλίμα για μετριασμό και προσαρμογή·

60. υπενθυμίζει επίσης τον καίριο ρόλο που διαδραματίζει η βιοποικιλότητα, καθώς βοηθά τον άνθρωπο να καταπολεμήσει την υπερθέρμανση του πλανήτη και να προσαρμοστεί σε αυτήν, ενώ αυξάνει και το επίπεδο ανθεκτικότητάς του· τονίζει ότι οι προσεγγίσεις με βάση τα οικοσυστήματα, όπως καθιερώνονται σύμφωνα με τη Σύμβαση των Ηνωμένων Εθνών για τη βιοποικιλότητα, και οι λύσεις με βάση τη φύση αξιοποιούν τις δυνατότητες της φύσης και της βιοποικιλότητας, ώστε να μειωθούν οι εκπομπές αερίων του θερμοκηπίου, και μας βοηθούν να προσαρμοστούμε στον αντίκτυπο της κλιματικής αλλαγής, πρόκειται δε για επωφελείς για όλους λύσεις που καλύπτουν την προστασία, την αποκατάσταση, τη βιώσιμη διαχείριση και την ενίσχυση των υπηρεσιών και των λειτουργιών των οικοσυστημάτων, ώστε να αντιμετωπιστούν οι προκλήσεις της κοινωνίας και να προωθηθεί η ευημερία του ανθρώπου· υπογραμμίζει ότι οι λύσεις με βάση τη φύση μπορούν να είναι αποτελεσματικότερες όταν σχεδιάζονται με μακροπρόθεσμο ορίζοντα και δεν εστιάζουν στενότερα μόνο στην ταχεία παγίδευση του άνθρακα ( 22 )

61. χαιρετίζει την πρωτοβουλία της προεδρίας της COP26 να δρομολογήσει διάλογο για τα δάση, τη γεωργία και το εμπόριο βασικών προϊόντων, ο οποίος θα φέρει κοντά βασικές χώρες που εξάγουν γεωργικά προϊόντα και τις χώρες που καταναλώνουν τα εν λόγω προϊόντα, ώστε να συζητήσουν με ποιον τρόπο η εν λόγω διαδικασία μπορεί να καταστεί περισσότερο βιώσιμη· υπενθυμίζει τις θέσεις του που εκτίθενται αναλυτικά στο ψήφισμά του σχετικά με ένα νομικό πλαίσιο της ΕΕ για την ανάσχεση και την αντιστροφή της αποψίλωσης των δασών για την οποία φέρει ευθύνη η ΕΕ σε παγκόσμια κλίμακα ( 23 ) , οι οποίες θα πρέπει να ενσωματωθούν στη συνεισφορά της ΕΕ· καλεί την Επιτροπή να υποβάλει επειγόντως πρόταση για ένα νομικό πλαίσιο της ΕΕ που θα βασίζεται σε υποχρεωτική δέουσα επιμέλεια η οποία θα διασφαλίζει ότι οι αλυσίδες αξίας είναι βιώσιμες και τα προϊόντα ή τα βασικά προϊόντα που διατίθενται στην αγορά της ΕΕ δεν προκαλούν ούτε προέρχονται από αποψίλωση, υποβάθμιση των δασών, μετατροπή ή υποβάθμιση του οικοσυστήματος ή παραβιάσεις των ανθρωπίνων δικαιωμάτων· σημειώνει ότι ένα τέτοιο νομικό πλαίσιο της ΕΕ θα πρέπει επίσης να επεκταθεί ώστε να καλύπτει και άλλα οικοσυστήματα με υψηλά αποθέματα άνθρακα και πλούσια βιοποικιλότητα εκτός από τα δάση, όπως τα θαλάσσια και παράκτια οικοσυστήματα, οι υγροβιότοποι, οι τυρφώνες και οι σαβάνες, προκειμένου να αποφευχθεί η μετατόπιση της πίεσης σε αυτά τα οικοσυστήματα

62. εφιστά την προσοχή στο γεγονός ότι οι δυνητικές εκπομπές του περμαφρόστ δεν συνυπολογίζονται πλήρως στους συνολικούς προϋπολογισμούς εκπομπών και δεν περιλαμβάνονται στις εθνικά καθορισμένες συνεισφορές· τονίζει ότι είναι ανάγκη να καταβληθούν εσπευσμένες επιστημονικές προσπάθειες για ακριβέστερη εκτίμηση και γνωστοποίηση του πιθανού όγκου αυξημένων εκπομπών CO 2 και μεθανίου από την Αρκτική που θερμαίνεται, ώστε να παρέχεται καλύτερη ενημέρωση κατά τη λήψη αποφάσεων σχετικά με τις αυξημένες φιλοδοξίες που απαιτούνται για να διατηρηθεί η παγκόσμια θερμοκρασία εντός των στόχων της συμφωνίας του Παρισιού· καλεί την ΕΕ να ξεκινήσει μια παγκόσμια συμμαχία για το περμαφρόστ και να ηγηθεί αυτής, με στόχο τη χρηματοδότηση έρευνας για να αξιολογηθεί καλύτερα η τρέχουσα κατάσταση του προβλήματος και τη χρηματοδότηση μέτρων για να περιοριστεί επειγόντως η τήξη του περμαφρόστ·

63. τονίζει την ανάγκη για ολοκληρωμένη χαρτογράφηση των περιοχών με πλούτο άνθρακα και φυσικό πλούτο, των επιπτώσεων και της ποιότητας της διαχείρισης, της κατάστασης των οικοτόπων και άλλων παραγόντων, προκειμένου να ενημερωθούν οι αποφάσεις σχετικά με τις προτεραιότητες αποκατάστασης·

64. καλεί την Επιτροπή και τα κράτη μέλη να διασφαλίσουν ότι τα πρότυπα αγοράς και κατανάλωσης της Ένωσης δεν επηρεάζουν αρνητικά τα δάση και τα φυσικά οικοσυστήματα και τη βιοποικιλότητα, ούτε και τα δικαιώματα των αυτόχθονων πληθυσμών και των τοπικών κοινοτήτων·

65. αναγνωρίζει τη σημασία της διάσκεψης για τη βιοποικιλότητα που θα πραγματοποιηθεί στο Kunming, Κίνα, τον Οκτώβριο του 2021 και τον Απρίλιο-Μάιο του 2022· επισημαίνει ότι απαιτείται ένα ισχυρότερο, δεσμευτικό και περισσότερο φιλόδοξο διεθνές πλαίσιο προκειμένου να προστατευτεί η βιοποικιλότητα, η οποία είναι αναντικατάστατης αξίας, σε παγκόσμιο επίπεδο και να αποκατασταθεί στον μεγαλύτερο δυνατό βαθμό, καθώς και να ανασχεθεί η υφιστάμενη υποβάθμισή της· πιστεύει ότι ένα τέτοιο πλαίσιο θα πρέπει να βασίζεται σε στόχους, δείκτες που μπορούν να εκφρασθούν ποσοτικά, αποτελεσματικούς μηχανισμούς παρακολούθησης και πάγιες δεσμεύσεις που θα περιλαμβάνουν ΕΚΣ και άλλα κατάλληλα μέσα, οικονομικές δεσμεύσεις και βελτιωμένες εγγυήσεις για την ανάπτυξη ικανοτήτων, καθώς και έναν μηχανισμό επανεξέτασης ανά πενταετία, με έμφαση σε ένα υψηλό και ενισχυμένο επίπεδο φιλοδοξίας· επαναλαμβάνει την έκκλησή του προς την ΕΕ να προωθήσει το ίδιο επίπεδο φιλοδοξίας κατά τη διάρκεια των διαπραγματεύσεων, προκειμένου να διασφαλιστούν ίσοι όροι ανταγωνισμού σε παγκόσμιο επίπεδο, συμπεριλαμβανομένων νομικά δεσμευτικών παγκόσμιων στόχων αποκατάστασης και προστασίας τουλάχιστον 30 % έως το 2030, ώστε να αντικατοπτρίζουν τις φιλοδοξίες της ΕΕ σε εγχώριο επίπεδο όπως ορίστηκαν στη στρατηγική της ΕΕ για τη βιοποικιλότητα για το 2030·

66. τονίζει, στο πλαίσιο αυτό, ότι κατά την επανεξέταση του 2018 της εφαρμογής των ΣΒΑ ( 24 ) διαπιστώθηκε ότι το πλαίσιο παρακολούθησης του ΣΒΑ 15 δεν καλύπτει βασικά σημεία που σχετίζονται με την ποσότητα και έχουν κρίσιμη σημασία για πιο ουσιαστικά αποτελέσματα, και τονίζει ότι απαιτούνται πρόσθετοι δείκτες σε τομείς όπως τα παρθένα δάση, η διαχείριση και η αποτελεσματικότητα των προστατευόμενων περιοχών, καθώς και η ουσιαστική ενσωμάτωση της βιοποικιλότητας σε άλλες διεργασίες·

67. τονίζει ότι οι κλιματικοί μηχανισμοί εξαρτώνται από την υγεία των ωκεάνιων και θαλάσσιων οικοσυστημάτων, τα οποία πλήττονται επί του παρόντος από την υπερθέρμανση του πλανήτη, τη ρύπανση, την υπερεκμετάλλευση της θαλάσσιας βιοποικιλότητας, την οξίνιση, την αποξυγόνωση και τη διάβρωση των ακτών· τονίζει ότι, σύμφωνα με την IPCC, οι ωκεανοί αποτελούν μέρος της λύσης για τον μετριασμό της κλιματικής αλλαγής και την προσαρμογή στις επιπτώσεις της·

68. τονίζει ότι το παγκόσμιο πλαίσιο για τη βιοποικιλότητα μετά το 2020 θα πρέπει να δεσμεύσει τα μέρη να ενσωματώσουν λύσεις που βασίζονται στη φύση οι οποίες προστατεύουν και αποκαθιστούν την ακεραιότητα της βιοποικιλότητας και των οικοσυστημάτων τόσο στις εθνικές στρατηγικές και τα σχέδια δράσης για τη βιοποικιλότητα όσο και στις εθνικά καθορισμένες συνεισφορές για την επίτευξη της συμφωνίας του Παρισιού·

69. αναγνωρίζει τον σημαντικό ρόλο που διαδραματίζει το υγιές έδαφος, ως η μεγαλύτερη χερσαία δεξαμενή άνθρακα, για τον μετριασμό της κλιματικής αλλαγής· καλεί εκ νέου τα κράτη μέλη να ενισχύσουν την αποκατάσταση και τη βιώσιμη χρήση του εδάφους ως εργαλείου για την πολιτική για το κλίμα στα εθνικά τους σχέδια για την ενέργεια και το κλίμα (ΕΣΕΚ) και ιδίως σε μέτρα που εφαρμόζονται στους τομείς της γεωργίας και της χρήσης γης, της αλλαγής χρήσης γης και της δασοπονίας (LULUCF) και να διασφαλίζουν τη διατήρηση, την αποκατάσταση και την ενίσχυση των δεξαμενών δέσμευσης άνθρακα (ιδίως σε περιοχές με εδάφη πλούσια σε άνθρακα, όπως οι χορτολιβαδικές εκτάσεις και οι τυρφώνες), καθώς και να λαμβάνουν μέτρα για να επιδιώκουν την προώθηση της βιώσιμης χρήσης του εδάφους στη γεωργική πολιτική και τη μείωση των γεωργικών εκπομπών· καλεί εκ νέου την Επιτροπή να υποβάλει νομοθετική πρόταση σχετικά με ένα κοινό νομικό ενωσιακό πλαίσιο για την προστασία και τη βιώσιμη χρήση του εδάφους, το οποίο θα αντιμετωπίζει όλες τις κύριες απειλές για το έδαφος·

Βιώσιμη χρηματοδότηση για την καταπολέμηση της κλιματικής αλλαγής

70. επισημαίνει ότι η ΕΕ και τα κράτη μέλη της συνεχίζουν να είναι ο μεγαλύτερος χορηγός δημόσιας χρηματοδότησης για το κλίμα· αναγνωρίζει τη σημασία της χρηματοδότηση δράσεων για την καταπολέμηση της κλιματικής αλλαγής, δεδομένου ότι πολλές αναπτυσσόμενες χώρες έχουν ΕΚΣ υπό όρους, η εκπλήρωση των οποίων εξαρτάται από τη χρηματοδοτική στήριξη· επικροτεί, συνεπώς, την απόφαση που ελήφθη στην COP24 να τεθεί ένας πιο φιλόδοξος στόχος για το 2025 και έπειτα, πέραν της τρέχουσας δέσμευσης για την κινητοποίηση 100 δισεκατομμυρίων USD ετησίως, αρχής γενομένης από το 2020, αλλά εκφράζει την ανησυχία του για το γεγονός ότι οι πραγματικές δεσμεύσεις των ανεπτυγμένων χωρών εξακολουθούν να υπολείπονται κατά πολύ του συλλογικού στόχου ύψους 100 δισεκατομμυρίων USD ετησίως, ζητεί δε να καλυφθεί το κενό αυτό· παροτρύνει την ΕΕ και τα κράτη μέλη της να εντείνουν τις προσπάθειές τους για την κινητοποίηση διεθνούς χρηματοδότησης για την καταπολέμηση της κλιματικής αλλαγής για τις αναπτυσσόμενες χώρες και την κατάρτιση διεθνούς χάρτη πορείας, στον οποίο θα προσδιορίζεται το δίκαιο μερίδιο κάθε αναπτυσσόμενης χώρας στην οικονομική δέσμευση των 100 δισεκατομμυρίων δολαρίων ΗΠΑ και μηχανισμούς οι οποίοι θα διασφαλίζουν ότι οι δεσμεύσεις υλοποιούνται στην πράξη· αναμένει από τις αναδυόμενες οικονομίες να συνεισφέρουν, από το 2025 και έπειτα, στο αυξημένο ποσό διεθνούς χρηματοδότησης για το κλίμα που θα προβλέπεται στο μέλλον· υποστηρίζει, στο πλαίσιο αυτό, την έναρξη διαπραγματεύσεων σχετικά με έναν νέο οικονομικό στόχο για την περίοδο μετά το 2025, στο πλαίσιο των οποίων θα διερευνηθεί η προσέγγιση για ένα σύστημα στόχων με χωριστούς επιμέρους στόχους, συμπεριλαμβανομένης της χρηματοδότησης υπό μορφή επιχορηγήσεων, ώστε να αντικατοπτρίζεται η αυξανόμενη σοβαρότητα των κλιματικών επιπτώσεων και η επιτακτική ανάγκη για πλήρη επιτάχυνση των δράσεων για το κλίμα κατά την τρέχουσα δεκαετία·

71. επισημαίνει ότι οι χρηματοδοτικές ροές είναι ζωτικής σημασίας για την προσαρμογή στην κλιματική αλλαγή· τονίζει τη σημασία να τεθεί σε εφαρμογή ο συνολικός στόχος για την προσαρμογή και να κινητοποιηθούν σημαντικά νέα κονδύλια για την προσαρμογή στις αναπτυσσόμενες χώρες· καλεί την ΕΕ και τα κράτη μέλη της να δεσμευτούν να αυξήσουν σημαντικά την πρόσθετη χρηματοδότηση που παρέχουν για την προσαρμογή, ώστε να επιτευχθεί ισορροπία μεταξύ προσαρμογής και χρηματοδότησης του μετριασμού, με προτεραιότητα στη χρηματοδότηση υπό μορφή επιχορηγήσεων, καθώς και να προετοιμαστούν κατάλληλες δεσμεύσεις οι οποίες θα αναληφθούν στην COP26·

72. επιβεβαιώνει ότι τα έσοδα από τον μηχανισμό συνοριακής προσαρμογής άνθρακα θα μπορούσαν να χρησιμοποιηθούν για την κλιμάκωση της παροχής χρηματοδότησης για το κλίμα στις αναπτυσσόμενες χώρες, ιδίως για την προσαρμογή, αλλά και για τη μείωση της έντασης άνθρακα των εξαγωγών τους, καθώς και των προϊόντων που πωλούνται στην εγχώρια αγορά·

73. αναγνωρίζει την ανάγκη να σημειωθεί πρόοδος όσον αφορά τις απώλειες και τις ζημίες, για τις οποίες θα πρέπει να εξασφαλιστούν πρόσθετοι και επαρκείς πόροι μέσω καινοτόμων πηγών δημόσιας χρηματοδότησης στο πλαίσιο του διεθνούς μηχανισμού της Βαρσοβίας, και για τις οποίες η ΕΕ θα πρέπει να υποστηρίξει την εντολή της COP26 ώστε η νέα ομάδα εμπειρογνωμόνων για δράση και στήριξη (ASEG) του διεθνούς μηχανισμού της Βαρσοβίας να διερευνήσει και να επιδιώξει τέτοιου είδους πηγές·

74. τονίζει ότι η κρίση λόγω COVID-19 έδειξε για ακόμα μία φορά ότι βασιζόμαστε ο ένας στον άλλο για να αντιμετωπίσουμε παγκόσμιες προκλήσεις και θα πρέπει να θεωρηθεί ως αφύπνιση για πιο φιλόδοξες και συλλογικές δράσεις· τονίζει την ανάγκη να οικοδομηθεί ανθεκτικότητα μέσω της αξιοποίησης όλων των διδαγμάτων από την τρέχουσα κρίση όσον αφορά τον ανεπαρκή σχεδιασμό για καταστάσεις έκτακτης ανάγκης και τις ικανότητες αντιμετώπισης εκτάκτων αναγκών· προειδοποιεί ότι η κρίση της νόσου COVID-19 ανατρέπει την πρόοδο προς την επίτευξη των ΣΒΑ και αυξάνει την ακραία φτώχεια στις αναπτυσσόμενες χώρες, ενώ έχει επιδεινώσει τα επίπεδα χρέους· υπογραμμίζει ότι η σημαντική αύξηση της χρηματοδότησης για την αντιμετώπιση της κλιματικής αλλαγής και η επείγουσα εξεύρεση βιώσιμων λύσεων όσον αφορά την ελάφρυνση του χρέους τρίτων χωρών στο πλαίσιο διεθνών φόρα είναι απαραίτητη για τη διευκόλυνση της παγκόσμιας πράσινης ανάκαμψης·

75. θεωρεί απαραίτητο να εγκριθεί και να αναπτυχθεί ταχέως, από τα μεγάλα διεθνή χρηματοπιστωτικά ιδρύματα, η πράσινη χρηματοδότηση προκειμένου να απαλλαγεί επιτυχώς η παγκόσμια οικονομία από τις ανθρακούχες εκπομπές· υπενθυμίζει τον ρόλο της ΕΤΕπ ως κλιματικής τράπεζας της ΕΕ και τον πρόσφατα εγκριθέντα χάρτη πορείας της για την κλιματική τράπεζα και την επικαιροποιημένη πολιτική για τη δανειοδότηση στον τομέα της ενέργειας· καλεί τις πολυμερείς τράπεζες ανάπτυξης, συμπεριλαμβανομένης της ΕΤΕπ, και τους οργανισμούς αναπτυξιακής χρηματοδότησης να χρηματοδοτήσουν περισσότερες επενδύσεις για το κλίμα, να ευθυγραμμίσουν τα χαρτοφυλάκια τους με τη συμφωνία του Παρισιού και να στηρίζουν τις αναπτυσσόμενες χώρες κατά την ανάκαμψη από την COVID-19 με πράσινο, χωρίς αποκλεισμούς και ανθεκτικότητα· επισημαίνει την ανάγκη δημιουργίας πλατφορμών και εργαλείων για την προώθηση και την ανταλλαγή βέλτιστων πρακτικών για τη βιώσιμη ανάκαμψη και την προώθηση της πρακτικής συνεργασίας για την αποσύνδεση των εκπομπών αερίων του θερμοκηπίου από την οικονομική ανάπτυξη με παράλληλη αύξηση της ευημερίας· ζητεί να αναπτυχθεί και να υποστηριχθεί μια παγκόσμια συμφωνία σχετικά με τις αρχές της βιώσιμης χρηματοδότησης, συμπεριλαμβανομένων των λογιστικών προτύπων βιωσιμότητας των Διεθνών Προτύπων Χρηματοοικονομικής Αναφοράς·

76. επικροτεί το γεγονός ότι το Ταμείο Προσαρμογής θα συνεχίσει να εξυπηρετεί τη συμφωνία του Παρισιού· αναγνωρίζει τη σημασία του ταμείου αυτού για εκείνες τις κοινότητες που είναι πιο ευάλωτες στην κλιματική αλλαγή, και σημειώνει ότι, από το 2010, το ταμείο έχει δεσμεύσει πάνω από 830 εκατομμύρια USD για έργα και προγράμματα με στόχο την προσαρμογή στην κλιματική αλλαγή και την ανθεκτικότητα, συμπεριλαμβανομένων περισσότερων από 120 συγκεκριμένων, τοπικών έργων στις πλέον ευάλωτες κοινότητες αναπτυσσόμενων χωρών ανά τον κόσμο· τονίζει, ωστόσο, ότι αυτό το ποσό δεν αρκεί και καλεί τις χώρες χορηγούς να αυξήσουν σημαντικά τις συνεισφορές τους στο Ταμείο Προσαρμογής με βάση μια πιο προβλέψιμη και πολυετή προσέγγιση·

77. επαναλαμβάνει την ανάγκη να καταργηθούν επειγόντως οι επιδοτήσεις για τα ορυκτά καύσιμα και άλλες βλαβερές για το περιβάλλον επιδοτήσεις στην ΕΕ και παγκοσμίως· σημειώνει ότι οι επιδοτήσεις για τα ορυκτά καύσιμα στην ΕΕ ανέρχονται σε περίπου 50 δισεκατομμύρια EUR, και καλεί όλα τα κράτη μέλη να εφαρμόσουν συγκεκριμένες πολιτικές, χρονοδιαγράμματα και μέτρα ώστε να καταργηθούν σταδιακά όλες οι άμεσες και έμμεσες επιδοτήσεις για τα ορυκτά καύσιμα το αργότερο έως το 2025· καλεί όλα τα άλλα συμβαλλόμενα μέρη να λάβουν παρόμοια μέτρα·

78. υποστηρίζει το έργο του συνασπισμού των Υπουργών Οικονομικών υπέρ της δράσης για το κλίμα και ενθαρρύνει όλες τις κυβερνήσεις να υιοθετήσουν τις δεσμεύσεις του συνασπισμού να ευθυγραμμίσουν όλες τις πολιτικές και τις πρακτικές που εμπίπτουν στην αρμοδιότητα των υπουργείων οικονομικών με τους στόχους της συμφωνίας του Παρισιού και να υιοθετήσουν μια αποτελεσματική τιμολόγηση του άνθρακα, όπως ορίζεται στις «αρχές του Ελσίνκι»·

79. τονίζει τον σημαντικό ρόλο που πρέπει να διαδραματίσει ο ιδιωτικός τομέας, συμπεριλαμβανομένων των εταιρειών και των χρηματοπιστωτικών αγορών, στη χάραξη μιας πορείας της οικονομίας που είναι συμβατή με τη συμφωνία του Παρισιού· επικροτεί την πρωτοβουλία του κόμβου ιδιωτικής χρηματοδότησης της COP26, που εστιάζει στην οικοδόμηση ενός συστήματος το οποίο κινητοποιεί ιδιωτική χρηματοδότηση για τη στήριξη του ανασχεδιασμού των οικονομιών μας ώστε να επιτευχθεί μηδενικό ισοζύγιο· αναγνωρίζει το ευρύ ενδιαφέρον και τη συμμετοχή του κοινού σε βιώσιμες επενδύσεις· χαιρετίζει την αυξανόμενη δραστηριοποίηση των μεγάλων διεθνών χρηματοπιστωτικών ιδρυμάτων όσον αφορά την ανάπτυξη της πράσινης χρηματοδότησης και θεωρεί ότι είναι απαραίτητο να προαχθεί η εν λόγω τάση, προκειμένου να απαλλαγεί επιτυχώς η παγκόσμια οικονομία από τις ανθρακούχες εκπομπές· χαιρετίζει την οικονομική συμμαχία της Γλασκώβης για μηδενικό ισοζύγιο και τη δέσμευσή της για κινητοποίηση των απαραίτητων παγκόσμιων επενδύσεων για μηδενικό ισοζύγιο εκπομπών το αργότερο έως το 2050, με βάση επιστημονικά τεκμηριωμένα κριτήρια·

80. τονίζει ότι ο μηχανισμός καθαρής ανάπτυξης (CDM) δεν οδήγησε σε πραγματικές, πρόσθετες μειώσεις των εκπομπών· καλεί τα συμβαλλόμενα μέρη να εξετάσουν τον άμεσο τερματισμό του CDM· τονίζει ότι η συνέχιση του CDM θα υπονόμευε τη συμφωνία του Παρισιού και τις συλλογικές προσπάθειες για μείωση των εκπομπών αερίων του θερμοκηπίου·

81. τονίζει ότι οι παλιές πιστώσεις που έχουν δημιουργηθεί στο παρελθόν δεν πρέπει να χρησιμοποιούνται στο πλαίσιο της συμφωνίας του Παρισιού· τονίζει ότι οι παλιές πιστώσεις δεν πρέπει να χρησιμοποιούνται για την επίτευξη των κλιματικών στόχων μετά το 2020·

82. υπογραμμίζει την ανάγκη να αναπτυχθούν και να προαχθούν περαιτέρω οι δημοσιοποιήσεις χρηματοοικονομικών στοιχείων που σχετίζονται με το κλίμα και τη βιωσιμότητα από τα χρηματοπιστωτικά ιδρύματα και τις εταιρείες·

Εκτεταμένες προσπάθειες από όλους τους τομείς

83. τονίζει ότι ο τομέας των μεταφορών είναι ο μόνος τομέας όπου οι εκπομπές σε επίπεδο ΕΕ έχουν αυξηθεί από το 1990, πράγμα που δεν ευθυγραμμίζεται με έναν μακροπρόθεσμο στόχο για την επίτευξη κλιματικής ουδετερότητας, ο οποίος απαιτεί μεγαλύτερες και ταχύτερες μειώσεις των εκπομπών σε όλους τους τομείς της κοινωνίας, συμπεριλαμβανομένων των τομέων της αεροπορίας και της ναυτιλίας· θεωρεί ότι, προκειμένου να εξασφαλιστεί η συνέπεια των ΕΚΣ με τις δεσμεύσεις που απορρέουν από τη συμφωνία του Παρισιού για το σύνολο της οικονομίας, θα πρέπει τα συμβαλλόμενα μέρη να ενθαρρυνθούν να συνυπολογίζουν τις εκπομπές από τις διεθνείς θαλάσσιες και αεροπορικές μεταφορές, καθώς και να συμφωνήσουν και να εφαρμόσουν μέτρα σε διεθνές, περιφερειακό και εθνικό επίπεδο ώστε να μειωθούν οι εκπομπές από τους τομείς αυτούς, συμπεριλαμβανομένου του αντικτύπου των αεροπορικών μεταφορών που δεν συνδέεται με το CO 2 · επαναλαμβάνει, εν προκειμένω, την ανάγκη να ρυθμιστούν οι τομείς αυτοί στο πλαίσιο του συστήματος εμπορίας εκπομπών της ΕΕ, το οποίο θα μπορούσε επίσης να λειτουργήσει ως υπόδειγμα για παράλληλες προσπάθειες για να αυξηθεί η συνολική φιλοδοξία σε διεθνές επίπεδο, μεταξύ άλλων στο πλαίσιο του Διεθνούς Ναυτιλιακού Οργανισμού (ΔΝΟ) και του Διεθνή Οργανισμού Πολιτικής Αεροπορίας (ΔΟΠΑ)· εκφράζει ανησυχία σχετικά με την αργή πρόοδο που έχουν σημειώσει ο ΔΝΟ και ο ΔΟΠΑ όσον αφορά την αντιμετώπιση των εκπομπών από τις διεθνείς θαλάσσιες και αεροπορικές μεταφορές· επισημαίνει ότι οι αερομεταφορές ευθύνονται για το 2,1 % περίπου των παγκόσμιων εκπομπών CO 2 · καλεί την Επιτροπή και τα κράτη μέλη να καταβάλουν κάθε δυνατή προσπάθεια για την ενίσχυση του συστήματος αντιστάθμισης και μείωσης των εκπομπών διοξειδίου του άνθρακα για τις διεθνείς αερομεταφορές (CORSIA) και να στηρίξουν την έγκριση από τον Διεθνή Οργανισμό Πολιτικής Αεροπορίας ενός μακροπρόθεσμου στόχου για τη μείωση των εκπομπών εντός του τομέα, διασφαλίζοντας παράλληλα τη νομοθετική αυτονομία της ΕΕ όσον αφορά την εφαρμογή της οδηγίας για το ΣΕΔΕ·

84. υπενθυμίζει ότι, σύμφωνα με τον Διεθνή Οργανισμό Ενέργειας, προκειμένου να επιτευχθεί μηδενικό ισοζύγιο εκπομπών έως το 2050, όλα τα νέα επιβατικά αυτοκίνητα που κυκλοφορούν παγκοσμίως στην αγορά θα πρέπει να είναι μηδενικών εκπομπών έως το 2035· τονίζει, επιπλέον, ότι, προκειμένου η Ευρώπη να είναι κλιματικά ουδέτερη έως το 2050, σχεδόν όλα τα αυτοκίνητα στους ευρωπαϊκούς δρόμους πρέπει να είναι μηδενικών εκπομπών έως τότε· τονίζει ότι ο τομέας των μεταφορών μπορεί να διευκολύνει σημαντικά την ανάπτυξη των ανανεώσιμων πηγών ενέργειας· τονίζει τον ρόλο που μπορεί να διαδραματίσει η ηλεκτρική κινητικότητα ως μια μορφή έξυπνης ολοκλήρωσης των τομέων της ενέργειας και των μεταφορών, απελευθερώνοντας ικανότητες ευελιξίας, υπογραμμίζοντας τη σημασία της εφαρμογής έξυπνης φόρτισης σε ολόκληρη την ΕΕ·

85. σημειώνει ότι οι εκπομπές μαύρου άνθρακα από τις θαλάσσιες μεταφορές αυξήθηκαν παγκοσμίως κατά 12 % κατά την περίοδο 2012-2018 και κατά 85 % την περίοδο 2015-2019· τονίζει ότι ο μαύρος άνθρακας εκτιμάται ότι συνεισφέρει κατά περίπου 21 % στις εκπομπές των θαλάσσιων μεταφορών σε ορίζοντα εικοσαετίας· εκτιμώντας τον επείγοντα χαρακτήρα της αντιμετώπισης της κλιματικής αλλαγής, και ιδίως τον ανησυχητικό ρυθμό λιώσιμου των πάγων στην Αρκτική· ζητεί να αναληφθεί άμεση δράση για την αντιστροφή της τρέχουσας αύξησης των εκπομπών μαύρου άνθρακα από την αρκτική ναυτιλία· εκφράζει τη βαθιά λύπη του για το γεγονός ότι η απαγόρευση που επέβαλε ο ΔΝΟ σχετικά με τη χρήσης βαρέος μαζούτ στην Αρκτική περιέχει πάρα πολλά κενά και έχει καταστεί αναποτελεσματική για την προστασία της Αρκτικής· ζητεί επιτακτικά από την Επιτροπή να διασφαλίσει ότι όλα τα πλοία που καταπλέουν σε λιμένες της ΕΕ και ταξιδεύουν στην Αρκτική ή κοντά σε αυτήν αρχίζουν να χρησιμοποιούν καθαρότερα καύσιμα και εγκαθιστούν φίλτρα σωματιδίων τα οποία θα μειώσουν τις εκπομπές μαύρου άνθρακα κατά ποσοστό άνω του 90 %·

86. τονίζει το γεγονός ότι το 2012, οι θαλάσσιες μεταφορές ευθύνονταν για περίπου το 2,5 % των παγκόσμιων εκπομπών αερίων θερμοκηπίου ( 25 ) · εκφράζει ανησυχία για το γεγονός ότι οι θαλάσσιες μεταφορές εξαιρούνται τόσο από τους διεθνείς (UNFCCC) όσο και από τους ενωσιακούς στόχους για το κλίμα, και εφιστά την προσοχή στο γεγονός ότι οι εν λόγω εκπομπές προβλέπονται να αυξηθούν έως και 50 % από το 2018 έως το 2050, εάν παραμείνουν ανεξέλεγκτες ( 26 ) · εκφράζει ικανοποίηση για το γεγονός ότι το 2018, ο ΔΝΟ εξέδωσε αρχική στρατηγική σχετικά με τη μείωση των εκπομπών αερίων του θερμοκηπίου από τα πλοία, οι οποίες θα πρέπει να κορυφωθούν το συντομότερο δυνατόν και να μειωθούν κατά τουλάχιστον 50 % έως το 2050 σε σύγκριση με το 2008, ενώ καταβάλλει προσπάθειες για την πλήρη σταδιακή κατάργησή τους, αλλά εκφράζει ανησυχία σχετικά με την αργή πρόοδο που έχει σημειωθεί μέχρι σήμερα και παροτρύνει τον ΔΝΟ να προχωρήσει ταχέως και να εγκρίνει φιλόδοξα μέτρα βραχυπρόθεσμα και μεσοπρόθεσμα·

87. υπενθυμίζει ότι οι πόλεις διαδραματίζουν καίριο ρόλο όσον αφορά τη μείωση των εκπομπών αερίων του θερμοκηπίου· τονίζει ότι οι πόλεις πρέπει να αναλάβουν ηγετικό ρόλο σε τοπικό και παγκόσμιο επίπεδο στο πλαίσιο της πράσινης μετάβασης· καλεί την Επιτροπή να εξετάσει συγκεκριμένα μέτρα προκειμένου να στηρίξει τη μείωση των εκπομπών CO 2 στις πόλεις, η οποία πρέπει να πραγματοποιηθεί σε συνεργασία με τη βιομηχανία, τους πολίτες και τις τοπικές αρχές· τονίζει ότι οι πόλεις μπορούν να λειτουργήσουν ως λίκνο νέων τεχνολογιών στο πλαίσιο του εξηλεκτρισμού, της αυτοματοποίησης και της ψηφιοποίησης, μέσω της υποστήριξης της καινοτομίας και της πρωτοποριακής δράσης·

88. τονίζει την ανάγκη να ολοκληρωθούν οι προσπάθειες προκειμένου να σημειωθεί πρόοδος τόσο στο μέτωπο της κλιματικής αλλαγής, όσο και της ποιότητας του αέρα· θεωρεί ότι χρειάζεται μια ολιστική προσέγγιση προκειμένου να μειωθούν οι εκπομπές στην πηγή σε όλους του τομείς, ιδίως στις οδικές και θαλάσσιες μεταφορές, την αεροπορία, τις βιομηχανικές εγκαταστάσεις, τα κτίρια, τη γεωργία και την παραγωγή ενέργειας, ώστε να προστατεύεται καλύτερα η υγεία των πολιτών και του πλανήτη μας·

89. υπενθυμίζει ότι το 23 % των παγκόσμιων εκπομπών αερίων του θερμοκηπίου και περίπου το 10 % των εκπομπών αερίων του θερμοκηπίου της ΕΕ προέρχονται από τη γεωργία, και αναγνωρίζει ότι ο γεωργικός τομέας ενέχει σημαντικές δυνατότητες για μείωση των εκπομπών αερίων του θερμοκηπίου, καθώς και για θετική συμβολή στην καταπολέμηση της κλιματικής αλλαγής μέσω της αύξησης της παγίδευσης άνθρακα· τονίζει ότι η μετάβαση προς την αναγεννητική γεωργία, τις μικρότερες αλυσίδες εφοδιασμού και την πιο υγιεινή, ισορροπημένη και βιώσιμη διατροφή, μεταξύ άλλων μέσω της αυξημένης κατανάλωσης φυτών και τροφίμων φυτικής προέλευσης που παράγονται με βιώσιμο τρόπο, θα συμβάλει σημαντικά στη μείωση των γεωργικών εκπομπών, ενώ παράλληλα θα ασκήσει πίεση στη γη και θα συμβάλει στην αποκατάσταση των οικοσυστημάτων·

90. σημειώνει ότι τα μεγάλα πλεονεκτήματα της αγροοικολογίας όσον αφορά το κλίμα, τη βιοποικιλότητα και την επισιτιστική ασφάλεια έχουν αναγνωριστεί από τις εκθέσεις της IPCC και της IPBES, τον ειδικό εισηγητή του ΟΗΕ για το δικαίωμα στην τροφή και τη διεθνή αξιολόγηση της γεωργικής γνώσης, επιστήμης και τεχνολογίας για την ανάπτυξη υπό την αιγίδα του FAO· επαναλαμβάνει ότι η αγροοικολογία και η οικογενειακή γεωργία θα πρέπει να τεθούν στο επίκεντρο της δράσης για το κλίμα·

91. επισημαίνει ότι το 60 % περίπου των εκπομπών μεθανίου παγκοσμίως οφείλεται σε πηγές όπως η γεωργία, οι χώροι υγειονομικής ταφής, οι μονάδες επεξεργασίας λυμάτων, και η παραγωγή ορυκτών καυσίμων και η μεταφορά τους μέσω αγωγών· υπενθυμίζει ότι το μεθάνιο είναι ισχυρό αέριο του θερμοκηπίου, πάνω από 80 φορές ισχυρότερο από το CO 2 σε περίοδο 20 ετών, και αποτελεί τη δεύτερη μεγαλύτερη συμβολή στην κλιματική αλλαγή, μετά το διοξείδιο του άνθρακα· υπογραμμίζει τη σημασία της άμεσης και ταχείας μείωσης των εκπομπών μεθανίου αυτήν τη δεκαετία ως ένα από τα πιο αποτελεσματικά μέτρα δράσης της ΕΕ για το κλίμα· σημειώνει ότι πολλές οικονομικά αποδοτικές τεχνολογίες και πρακτικές είναι ήδη διαθέσιμες για τον μετριασμό των εκπομπών μεθανίου, ειδικότερα στον τομέα της ενέργειας· τονίζει ότι οι μειώσεις εκπομπών μεθανίου συμπληρώνουν τις απαραίτητες μειώσεις των εκπομπών διοξειδίου του άνθρακα και ότι το 15 % των περικοπών εκπομπών που απαιτούνται από τη συμφωνία του Παρισιού θα μπορούσε ήδη να επιτευχθεί με τον μετριασμό του μεθανίου, μέτρο που έχει χαμηλό κόστος και είναι τεχνικά εφικτό· επικροτεί, εν προκειμένω, τη νέα στρατηγική της ΕΕ που παρουσίασε η Επιτροπή στα τέλη Οκτωβρίου του 2020 για τη μείωση των εκπομπών μεθανίου, και καλεί όλα τα συμβαλλόμενα μέρη να αναλάβουν ταχεία και φιλόδοξη δράση για τη σημαντική μείωση των εκπομπών μεθανίου· καλεί την Επιτροπή να προτείνει ένα δίκαιο, ολοκληρωμένο και σαφές νομοθετικό πλαίσιο που θα καθορίζει δεσμευτικά μέτρα και στόχους μείωσης του μεθανίου, οδηγώντας σε σημαντική μείωση των εκπομπών μεθανίου στην ΕΕ έως το 2030· καλεί την Επιτροπή και τα κράτη μέλη να ηγηθούν της διεθνούς συνεργασίας και συντονισμού για τον μετριασμό των εκπομπών μεθανίου και να ηγηθούν μιας παγκόσμιας συμφωνίας για τον μετριασμό του μεθανίου στην COP26, η οποία θα καθορίζει νέες φιλοδοξίες για τον περιορισμό κατά 1,5 o C του μεθανίου σε παγκόσμιο επίπεδο σύμφωνα με την έκθεση της IPCC, την έκθεση του UNEP για την παγκόσμια αξιολόγηση του μεθανίου και την έκτη έκθεση αξιολόγησης της IPCC·

92. υπενθυμίζει ότι, σύμφωνα με την εκτίμηση επιπτώσεων του σχεδίου κλιματικών στόχων για το 2030 ( 27 ) , ο στόχος μείωσης των εκπομπών αερίων του θερμοκηπίου κατά τουλάχιστον 55 % έως το 2030 απαιτεί να αντιμετωπιστούν οι εκπομπές μεθανίου, σύμφωνα με τους στόχους της συμφωνίας του Παρισιού·

93. υποστηρίζει τις προσπάθειες της Επιτροπής να προωθήσει τη δημιουργία νομικά δεσμευτικού πλαισίου σε διεθνές επίπεδο για τη μείωση των εκπομπών μεθανίου στο πλαίσιο των Ηνωμένων Εθνών·

94. χαιρετίζει τις προθέσεις της κυβέρνησης Biden των ΗΠΑ και του προέδρου Xi Jinping της Κίνας σχετικά με την επικύρωση της τροποποίησης του Κιγκάλι στο πρωτόκολλο του Μόντρεαλ η οποία, παράλληλα με την επικείμενη αναθεώρηση των κανόνων της ΕΕ για τα φθοριούχα αέρια του θερμοκηπίου, αποτελεί μοναδική ευκαιρία για να πλησιάσει ο πλανήτης την επίτευξη των στόχων της συμφωνίας του Παρισιού· καλεί την Επιτροπή να υποβάλει φιλόδοξη αναθεώρηση του κανονισμού για τα φθοριούχα αέρια έως το τέλος του 2021, προκειμένου να επιταχυνθεί η σταδιακή κατάργηση των υδροφθορανθράκων (HFC)· πιστεύει ότι θα πρέπει επίσης να αναληφθεί επιπλέον δράση κατά της χρήσης εξαφθοριούχου θείου (SF 6 )·

95. ενθαρρύνει την ΕΕ να αναλάβει ηγετικό ρόλο στην προώθηση της τιμολόγησης του άνθρακα ως αποτελεσματικού εργαλείου πολιτικής για το κλίμα στο πλαίσιο ενός ευρύτερου ρυθμιστικού πλαισίου, να διερευνήσει συνδέσμους και άλλες μορφές συνεργασίας με τους υφιστάμενους μηχανισμούς τιμολόγησης του άνθρακα σε τρίτες χώρες και περιφέρειες, να επιταχύνει οικονομικά αποδοτικές μειώσεις των εκπομπών παγκοσμίως και να μειώσει ταυτόχρονα τον κίνδυνο διαρροής άνθρακα, γεγονός που θα πρέπει να συμβάλει στη διασφάλιση ισότιμων όρων ανταγωνισμού σε παγκόσμιο επίπεδο· καλεί την Επιτροπή να διασφαλίσει ότι οποιαδήποτε σύνδεση με το ΣΕΔΕ της ΕΕ θα συνεχίσει να συμβάλλει στον πρόσθετο και μόνιμο μετριασμό και δεν θα υπονομεύει τις δεσμεύσεις της ΕΕ όσον αφορά τις εγχώριες εκπομπές αερίων θερμοκηπίου· υπογραμμίζει ότι η θέσπιση ενός ενωσιακού μηχανισμού συνοριακής προσαρμογής άνθρακα ο οποίος θα είναι συμβατός με τον Παγκόσμιο Οργανισμό Εμπορίου αποτελεί κρίσιμο τμήμα της Πράσινης Συμφωνίας και θα πρέπει να συνιστά βασική προτεραιότητα· τονίζει ότι ο μηχανισμός συνοριακής προσαρμογής άνθρακα θα πρέπει να χρησιμοποιηθεί ως σχέδιο στρατηγικής για ισχυρότερη δράση για το κλίμα εντός της ΕΕ και παγκοσμίως, διασφαλίζοντας παράλληλα τον θεμιτό ανταγωνισμό μεταξύ εγχώριων και ξένων παραγωγών της ΕΕ·

96. τονίζει τη σημασία της ισχυρής δέσμευσης κατά της αποψίλωσης των δασών· σημειώνει ότι, παρόλο που στην ΕΕ οι δασικές εκτάσεις επεκτείνονται κατά τα τελευταία έτη, σε άλλες περιοχές, ιδίως σε αναδυόμενες οικονομίες οι οποίες εξαρτώνται από βασικά προϊόντα, η μαζική αποψίλωση των δασών, κυρίως εξαιτίας των τομέων της γεωργίας και της κτηνοτροφίας, αποτελεί πρόβλημα το οποίο απαιτεί επαρκή λύση·

Βιομηχανία και ανταγωνιστικότητα

97. θεωρεί ότι η COP26 είναι η σημαντικότερη για τους ευρωπαϊκούς βιομηχανικούς και ενεργειακούς τομείς μετά την υπογραφή της συμφωνίας του Παρισιού το 2015, καθώς η Ένωση έχει κατοχυρώσει μια πορεία για την επίτευξη της κλιματικής ουδετερότητας το αργότερο έως το 2050 και έχει δρομολογήσει τη δέσμη μέτρων «Προσαρμογή στον στόχο του 55 %»· πιστεύει ότι η οικονομική ευημερία, η κοινωνική συνοχή, η δημιουργία θέσεων εργασίας, η βιώσιμη βιομηχανική ανάπτυξη και η πολιτική για το κλίμα θα πρέπει να αλληλοενισχύονται· επισημαίνει το γεγονός ότι η καταπολέμηση της κλιματικής αλλαγής παρέχει ευκαιρίες στη βιομηχανία της ΕΕ οι οποίες μπορούν να υλοποιηθούν εάν οι νομοθέτες δεσμευθούν για έγκαιρη, εξατομικευμένη, αλληλέγγυα και κατάλληλη πολιτική απάντηση· τονίζει την ανάγκη για μια γενική στρατηγική για την επίτευξη των στόχων που έχουν τεθεί για το 2030 και έπειτα, ευθυγραμμίζοντας τις δημόσιες και ιδιωτικές χρηματοδοτικές ροές· θεωρεί υψίστης σημασίας για την ΕΕ να διασφαλίσει το πλεονέκτημα του πρωτοπόρου και να δώσει το παράδειγμα·

98. τονίζει ότι η ΕΕ θα πρέπει να καταβάλει κάθε δυνατή προσπάθεια για να διατηρήσει την ηγετική θέση των βιομηχανιών της και την παγκόσμια ανταγωνιστικότητά της στη μετάβαση προς μια οικονομία μηδενικών εκπομπών αερίων του θερμοκηπίου· επισημαίνει ότι θα πρέπει να χρησιμοποιηθούν διαθέσιμα και καινοτόμα εργαλεία πολιτικής για τη διατήρηση και την επέκταση των τομέων ηγετικής θέσης της ΕΕ· υπογραμμίζει την ανάγκη να απαλλαγεί περαιτέρω η ευρωπαϊκή βιομηχανία από τις ανθρακούχες εκπομπές και να συνεχιστεί η στήριξη της ΕΕ στο εγχείρημα αυτό· εκφράζει την ικανοποίησή του για τις πρωτοβουλίες που έχουν αναληφθεί για τις στρατηγικές αλυσίδες αξίας· αναγνωρίζει τις θετικές επιπτώσεις για τις ευρωπαϊκές βιομηχανίες από την έγκαιρη δράση για την καταπολέμηση της κλιματικής αλλαγής, καθώς και από το γεγονός ότι η ΕΕ αποτελεί παράδειγμα για την επίτευξη κλιματικής ουδετερότητας, η οποία ανοίγει τον δρόμο για λιγότερο προηγμένες ή λιγότερο φιλόδοξες χώρες και διασφαλίζει ένα εξαιρετικά επωφελές ανταγωνιστικό πλεονέκτημα για τις βιομηχανίες και τις επιχειρήσεις της ΕΕ· τονίζει την ανάγκη σύναψης εκτελεστών πολυμερών και διμερών συμφωνιών μεταξύ της ΕΕ και των εταίρων της με στόχο την εξαγωγή των περιβαλλοντικών προτύπων της Ένωσης και τη διασφάλιση ισότιμων όρων ανταγωνισμού στο εμπόριο και τις επενδύσεις· τονίζει την ανάγκη να αποτραπεί η μετεγκατάσταση της παραγωγής και των επενδύσεων στην ευρωπαϊκή βιομηχανία λόγω λιγότερο φιλόδοξων μέτρων για το κλίμα εκτός της Ένωσης και, ως εκ τούτου, ενθαρρύνει τους διεθνείς εταίρους να ευθυγραμμίσουν τις προσπάθειές τους για την καταπολέμηση της κλιματικής αλλαγής· θεωρεί ότι η πράσινη ταξινομία της ΕΕ θα πρέπει να δημιουργεί διαφάνεια και να παρέχει σαφήνεια, ώστε να μπορούν οι κυβερνήσεις και οι επιχειρήσεις να παρέχουν